
Formáli
Í þessari námskrá er að finna upplýsingar um greinasviðið erlend tungumál í grunnskóla en undir það falla danska, enska og norska/sænska. Námskráin skiptist í fjóra hluta auk viðauka. Í fyrsta hluta er fjallað um greinasviðið í heild, þ.e. nám og kennslu í erlendum tungu​málum, gerð grein fyrir helstu þáttum námsins, kennsluaðferðum og sett fram viðmið um námsmat. Á eftir fylgja kaflar um ensku og dönsku og loks sameiginlegur kafli um norsku og sænsku. Sú nýbreytni er í námskránni að fjallað er um tungumálakennslu táknmálsnemenda.
Sett eru fram tvenns konar markmið, lokamarkmið og áfangamarkmið. Eðli lokamarkmiða er að gefa heildarmynd af því sem stefnt er að í kennslu einstakra námsgreina í grunnskólanum. Þau skýra almennan tilgang náms og lýsa því sem skólar eiga að stefna að og því sem nemendur eiga að hafa tileinkað sér að loknu lögbundnu skyldunámi.
Áfangamarkmiðum er deilt niður á þrjú stig grunnskólans, þ.e. 1.–4. bekk, 5.–7. bekk og 8.–10. bekk. Þau eru meginviðmið í öllu skólastarfi.
Þessi námskrá er að því leyti frábrugðin öðrum greinanámskrám að sett eru fram námsmarkmið fyrir hvern bekk. Þrepamarkmið eru ekki sett fram í námskránni en ætlast er til að skólar útfæri þau í skólanámskrá einstakra námsgreina. Skólastjóri ber ábyrgð á útgáfu skólanámskrár. 
Nánar er fjallað um markmiðssetningu í almennum hluta aðalnámskrár grunnskóla.

Sú breyting varð með endurskoðun almenns hluta aðalnámskrár grunnskóla 2006 að enskukennsla skal hefjast í 4. bekk. Áfram er miðað við að kennsla hefjist í dönsku/norsku/sænsku í 7. bekk. Í viðauka er að finna leiðbeiningar fyrir skóla sem kjósa að hefja kennslu í erlendu máli fyrr innan þess tímabils sem kveðið er á um í almennum hluta aðalnámskrár. Nám í norsku og sænsku getur komið í stað dönsku fyrir þá nemendur sem uppfylla ákveðin skilyrði. Nám í öðrum tungumálum er háð framboði á valgreinum í hverjum skóla, sbr. reglugerð um valgreinar í grunnskólum. 
Inngangur
Við gerð þessarar námskrár var höfð hliðsjón af viðmiðunarramma Evrópuráðsins fyrir erlend tungumál (Common European Framework of Reference for Languages). Tungumáladeild Evrópuráðsins hefur um áratuga skeið unnið að þróun og rannsóknum á tungumálanámi og tungu​mála​kennslu og viðmiðunarramminn er hluti af þeirri þróunarvinnu. Tilgangurinn er m.a. að setja fram almenn sameiginleg færniviðmið sem auðvelda samanburð og mat á námi milli landa. Önnur afurð af þróunarstarfi Evrópuráðsins er Evrópska tungumálamappan (European Language Portfolio, ETM) en  íslensk útgáfa af henni hefur fengið vottun frá Evrópuráðinu og er aðgengileg til afnota fyrir alla á vef menntamálaráðuneytisins og á vef Námsgagnastofnunar. Evrópuráðið sem og menntamálaráðuneytið vonast til að Evrópska tungumálamappan muni stuðla að framförum í tungumálanámi, hvetja til náms í mörgum tungumálum og þannig gera fólki auðveldara að flytjast milli landa til náms og starfa, auk þess að stuðla að lýðræðislegu samfélagi í Evrópu.  

Evrópska tungumálamappan er hjálpartæki fyrir alla þá sem vilja efla sjálfstæði og ábyrgð nemenda. Hún er þrískipt og inniheldur tungumálapassa með stuttri samantekt um móðurmál eigandans og skýru yfirliti yfir tungumálanám hans og tungumálakunnáttu, námsferilskrá þar sem eigandi getur skráð námsmarkmið sín, kunnáttu og reynslu af menningu annarra þjóða og lagt mat á framfarir sínar með skipulögðum hætti og safnmöppu þar sem eigandinn varðveitir sýnishorn af verkum sínum á tungumáli/-málum sem hann hefur lært eða stundar nám í. Hlutverk ETM er annars vegar að veita greinargóðar upplýsingar um kunnáttu og færni í erlendum tungu​málum sem skráðar eru í tungumálapassann. Meginhlutverk ETM er hins vegar af kennslufræðilegum toga. Í námsferilskrá skráir nemandinn jafnt og þétt hugleiðingar sínar um námið og framvindu þess. Hann veltir fyrir sér hvernig honum lætur best að læra og setur sér markmið. Enn fremur skráir hann kynni sín af öðrum tungumálum en þeim sem hann er að fást við í skólanum og öðlast innsýn í aðra menningarheima. Í námsferilskránni eru gátlistar fyrir sjálfsmat. Þeir eru byggðir á samevrópska matsrammanum fyrir tungumál (Common European Framework of Reference for Languages) sem notaður var til hliðsjónar við samningu námskrárinnar fyrir erlendu málin. Gátlistarnir eru allir með jákvæðum formerkjum og taka til þess sem nemandinn getur gert á viðkomandi tungumáli. Safnmöppuna notar nemandinn til að geyma ýmiss konar verkefni og annað sem hann vill halda til haga varðandi námið.

Tungumálamappan hefur verið notuð með góðum árangri víðs vegar um Evrópu og hefur reynst vel í því að efla sjálfstæði nemenda og ábyrgð, þjálfa þá í að beita markvissum námsaðferðum og velta náminu og framvindu þess fyrir sér. Hún hefur einnig auðveldað kennurum leiðina að markvissari kennsluháttum. Hægt er að nota ETM á öllum skólastigum en þegar um unga byrjendur er að ræða þarf að laga hana að getu- og þroskastigi þeirra. 

Nám og kennsla

Tungumálanám verður sífellt mikilvægara eftir því sem samskipti þjóða aukast. Heimurinn innan kennslustofunnar er takmarkaður en það er hægt að haga kennslunni þannig að tengsl við umheiminn séu sem mest. Ekki er síður mikilvægt að námið hafi inntak og merkingu fyrir nemendur. Það skiptir miklu að vekja áhuga strax í upphafi og síðan þarf að viðhalda honum. Jákvætt viðhorf til erlenda málsins og menningarinnar er einnig lykilatriði. 
Það er fleira en málkerfið sjálft sem nemendur þurfa að ná valdi á þegar tungumálanám er annars vegar. Þeir þurfa að kunna að nota málið í raunverulegum samskiptum og vita hvað er við hæfi við tilteknar aðstæður. Þeir þurfa að kunna skil á ýmsum þáttum í menningu og daglegu lífi þeirra þjóða sem um ræðir og skilja þá þætti sem móta þjóðareðlið. Þeir þurfa að þekkja siði, venjur og hefðir og vita hvernig á að haga sér við ýmsar aðstæður. Þá þurfa þeir að kunna að bregðast við hinu óvænta og geta bjargað sér við ýmsar aðstæður.

Tungumálanám á eins og allt nám að vera þroskandi og búa nemendur undir að verða ábyrgir og virkir þjóðfélagsþegnar. Umfjöllun um menningu annarra landa er til þess fallin að auka víðsýni, skilning og umburðarlyndi gagnvart öðrum og einnig skilning á eigin menningu. Það þarf að hvetja nemendur til að tjá og ræða skoðanir sínar og bera virðingu fyrir skoðunum annarra. Þeir þurfa að temja sér sjálfstæða, gagnrýna hugsun og vera óhræddir að spyrja og draga eigin ályktanir. Námið á einnig að vera nemendum til ánægju og skemmtunar og þeir þurfa að fá tækifæri til að nota málið á skapandi hátt. Það er því mikilvægt að viðfangsefni séu hvetjandi fyrir persónulegan þroska og sjálfstraust. 
Færniþættir
Í þessari námskrá eru markmið flokkuð eftir færniþáttum eins og gert hefur verið í fyrri námskrám. Þó er sú undantekning frá þeirri síðustu að talað mál er greint í tvo undirþætti, frásögn og samskipti, þar sem um er að ræða ólíka gerð talaðs máls. Þetta er til samræmis við viðmiðunarramma Evrópuráðsins. Tungumálakunnátta er ekki samsafn af færni í einstökum þáttum heldur tvinnast þeir saman í eina heild. Það er hlutverk skólanámskráa að skapa heildræna nálgun út frá markmiðum aðalnámskrár og sjá til þess að færniþættirnir samþættist sem mest og námið verði sem heildstæðast. 

Markmið tungumálakennslu fyrir táknmálsnemendur eru að mestu leyti hin sömu og fyrir aðra nemendur. Þótt í stað hlustunar og tals sé þjálfuð önnur færni verður samtvinnuð heild tungumáls engu að síður til með færni í skilningi og tjáningu á táknmálum annarra landa og þjálfun í ritun fyrir samskipti bundin stað og stund.

Hlustun

Það skiptir miklu í tungumálanámi að nemendur fái að hlusta sem mest á erlenda málið. Með því að hlusta heyra nemendur framburð, áherslur og hljómfall og með tímanum öðlast þeir aukna tilfinningu fyrir málinu, auk þess sem bygging málsins og orðaforði síast smám saman inn. Það hefur mikla þýðingu að erlenda málið sé notað sem mest í kennslunni. Það stuðlar að virkri hlustun. Hlustun er samofin töluðu máli og er undanfari þess. Hlustun felst einkum í því að:
· hlusta eftir aðalatriðum (t.d. í fréttum)

· hlusta eftir fyrirframákveðnum upplýsingum (t.d. brottfarar- og komutímum)

· hlusta eftir nákvæmum upplýsingum (t.d. í leiðbeiningum og fyrirmælum)

· hlusta til að bregðast við (t.d. svara eða nýta sér upplýsingar)

· hlusta til að ná heildarsamhengi (t.d. þegar hlustað er á lengri texta, s.s. sögu)

Það þarf að gæta þess að hlustunarefni sé af ýmsum toga og krefjist fjölbreytilegrar úrvinnslu. Má nefna efni í ljósvakamiðlum, geisladiska og myndbönd auk tölvu- og margmiðlunarefnis. 

Í stað hlustunar þjálfa táknmálsnemendur áhorf á erlent táknmál en margar heimasíður eru til með táknmálsviðmóti og einnig er auðvelt að nálgast námsefni í erlendum táknmálum. Það skiptir miklu máli fyrir nemendur, sem tala táknmál, að hafa kynnst erlendum táknmálum og vera færir um að skilja önnur táknmál. Á ferðalögum erlendis hitta þeir aðra heyrnarlausa eða nota þjónustu táknmálstúlka í samskiptum sínum við heyrandi samfélag.

Lestur
Nemendur þurfa að læra að takast á við margs konar texta sem kunna að verða á vegi þeirra þegar út í lífið kemur. Þeir þurfa að kunna að beita viðeigandi lestrarlagi eftir eðli textans og tilgangi hverju sinni. 

Við lestur eykst máltilfinning og því meir sem lesið er því meir bætist við orðaforðann. Þar fyrir utan getur lestur veitt lesandanum ánægju og innsýn í aðra heima. Þannig getur lestur orðið til þess að auka skilning okkar á menningu, bæði annarra og okkar eigin.

Yfirlitslestur á við þegar lesið er hratt yfir texta til að sjá í aðalatriðum um hvað hann fjallar.  

Leitarlestri er beitt þegar texti er lesinn með það fyrir augum að leita fyrirframákveðinna upplýsinga.
Nákvæmur lestur á við þegar textinn og viðfangsefnið sem tengist honum eru þess eðlis að nákvæms skilnings er þörf. Hér mætti nefna fræðitexta, leiðbeiningar, námsefni eða þau tilvik þar sem verið er að skoða einkenni texta.
Hraðlestri er beitt þegar verið er að lesa sér til fróðleiks og skemmtunar lengri texta þar sem lesandinn einbeitir sér að aðalinntaki án þess að þurfa að skilja hvert orð. 

Nemendur þurfa að kynnast sem flestum textagerðum og það er mikilvægt að þeir venjist því sem fyrst að lesa sér til ánægju. Þá skiptir miklu máli að velja lesefni sem hæfir hverjum einstaklingi hvað þyngd og áhugasvið snertir. Nemandinn þarf að komast á það stig að lesa án þess að það trufli hann að skilja ekki hvert orð. Með tímanum lærist sú mikilvæga aðferð að giska á merkingu orða út frá samhengi og að lesa á milli línanna. Þegar ofar dregur í námi ættu nemendur einnig að geta lesið með gagnrýnu hugarfari, tekið afstöðu til boðskapar höfundar og skilið myndmál og stílbrögð sem höfundur bregður fyrir sig. Með þetta í huga er mikilvægt að sjá til þess að nemendur hraðlesi reglulega bækur að eigin vali.
Skáldsögur, smásögur, leikrit og ljóð eiga vel heima í tungumálakennslu. Textar af þessu tagi eru vel til þess fallnir að víkka sjóndeildarhringinn auk þess sem þeir veita góða þjálfun í tungumálinu. En það þarf einnig að huga að annars konar textum, svo sem blaða- og tímaritsgreinum og alls kyns textum sem verða á vegi okkar í daglega lífinu. 
Það þarf að kenna nemendum að nota orðabók með skynsamlegum hætti við lestur erfiðra texta en gæta þess þó að ekki sé flett upp hverju orði sem í fyrstu er ókunnuglegt. Orðabókin getur orðið til mikils trafala í lestri og hægt á honum ef hún er ekki notuð rétt.

Úrvinnsla texta þarf að vera með margvíslegu móti. Áður en texti er lesinn er ráð að vekja athygli og forvitni nemenda á efni textans og virkja þá þekkingu sem kann að vera fyrir hendi hjá þeim. Lesskilningsspurningar hafa löngum verið hin hefðbundna leið til að kanna lesskilning en gott er einnig að gefa nemendum tækifæri á að bregðast við texta á eigin forsendum. Það má gera með umræðum, skriflegum viðbrögðum og með því að nota leikræna tjáningu eða önnur tjáningarform. 

Talað mál – samskipti

Það er mikilvægt að nemendur fái sem fyrst að spreyta sig á samskiptum á erlenda málinu. Til þess að slíkt verði eðlilegur hluti námsins er nauðsynlegt að erlenda málið sé notað sem mest til samskipta frá upphafi. Í fyrstu er um einföld orðaskipti að ræða en eftir því sem ofar dregur þarf að gera síauknar kröfur um málfar, ekki einungis um framburð, orðaforða og málbeitingu, heldur þarf að huga að því að notað sé mál sem hæfir aðstæðum. Það þarf að taka tillit til þess við hvern er talað og hvert tilefnið er. Það þarf að velja málsnið við hæfi. Það er mikilvægt að þjálfa framburð frá upphafi og huga sérstaklega að áherslum og hljómfalli sem oft eru með öðrum hætti í erlenda málinu en í íslensku. Sérhvert tungumál hefur sínar hefðir í sambandi við samskipti og það þarf strax frá upphafi tungumálanáms að kenna nemendum að nota einföld orðasambönd sem tengjast kurteisi og þjálfa þá síðan jafnt og þétt í að nota þau orðasambönd sem eru einkennandi fyrir hvert tungumál.

Eitt einkenni samskipta er að þau eru ekki fyrirsjáanleg. Það er því ekki nóg að lesa saman samtöl annarra þó að það geti í upphafi náms verið góð æfing, það þarf að gefa nemendum raunveruleg tækifæri til að tjá hugsanir sínar, skoðanir og tilfinningar. Mælt er með talæfingum þar sem nemendur vinna saman í tvenndum eða litlum hópum. Með því vinnst meiri tími fyrir hvern og einn að tjá sig og margir eru öruggari í litlum hópi samnemenda. Hlutverkaleikir, hermileikir og þrautalausnir henta vel til talþjálfunar svo og verkefni þar sem nemendur hafa í höndum mismunandi upplýsingar og eiga að vinna saman að lausn. 

Samskipti eins og þau sem lýst er hér að framan þjálfa táknmálsnemendur í gegnum ritmál eða samskipti á erlendu eða alþjóðlegu táknmáli, þ.e. með texta- eða myndskilaboðum, tölvupósti, rituðum eða í myndrænu formi, MSN eða annarri upplýsingatækni.

Talað mál – frásögn

Nemendur þurfa einnig að venjast því frá upphafi að segja frá. Það getur verið erfitt í fyrstu að þurfa að standa frammi fyrir bekkjarfélögum sínum og segja frá en það er nauðsynlegt að nemendur venjist því. Nemendur fást í námi sínu við alls konar viðfangsefni sem þeir þurfa að miðla öðrum. Frásagnir eru einfaldar í byrjun náms en eftir því sem á námið líður þarf að gera meiri kröfur um inntak, framsetningu, málnotkun, viðeigandi málsnið og hljómfall. 

Táknmálsnemendur geta spreytt sig á því að undirbúa frásögn eða erindi með rituðum minnispunktum og flutt það frammi fyrir samnemendum sínum. Í fyrstu með látbragði, erlendum táknum og erlendum munnhreyfingum en síðar á erlendu eða alþjóðlegu táknmáli.

Ritun

Ritun er sá þáttur tungumálanáms sem er hvað erfiðastur og krefst mikillar þjálfunar. Með ritun er hér átt við það þegar nemendur tjá sig eða segja skriflega frá. Þegar um unga byrjendur er að ræða er ekki lögð áhersla á ritun í þessum skilningi heldur er þá einungis hægt að gera kröfu um ritun eftir fyrirmynd.
Í byrjun skiptir miklu máli að nemendur skrifi um það sem þeir hafa áhuga á og þekkja af eigin raun og tengist orðaforða sem þeir hafa kynnst. Það þarf að tengja ritunina reynslu og þekkingu nemenda svo að þeir geti nýtt sér það sem þeir kunna fyrir til að byggja á eða tengja ritun öðrum færniþáttum þannig að ákveðinn orðaforði festist í sessi. 
Það má t.d. hugsa sér að nemendur skrifi texta á grundvelli þess sem þeir hafa lesið eða hlustað á. Ef ekki er um slíka tengingu að ræða er æskilegt að undirbúa ritunarverkefni með þankahríð um efnið og orðaforða sem gæti tengst því. Enn fremur er hægt að hvetja þá til að skapa texta án þess að hugsa fyrst og fremst um hið ytra form. Hér mætti nefna ljóð, stuttar sögur, leik að myndmáli og líkingamáli og hvaðeina sem nemendum dettur í hug. Leiðréttingar myndu þá fyrst og fremst beinast að innihaldi og því sem vel er gert. 
Ef nemendur eru óöruggir gagnvart ritun er ein leið að láta þá skrifa viðstöðulaust í t.d. fimm mínútur um hvaðeina sem kemur upp í hugann. Þessi skrif leiðréttir kennarinn ekki. Annað sem getur hjálpað nemendum að yfirstíga tregðu til að skrifa er að leyfa þeim  að skrifa saman í tvenndum eða litlum hópum.

Ekki verður undan því vikist að gera kröfur um nákvæmni og leiðréttingar í ákveðnum verkefnum. Nemendur þurfa aftur á móti að vita hvenær krafist er ítrustu nákvæmni og hvenær áherslan beinist fyrst og fremst að innihaldi. Þegar nemendur eru komnir nokkuð af stað í náminu er hægt að byrja að kenna þeim að skrifa stutta texta þar sem þeir þurfa að skrifa inngang, skipta meginmálinu í efnisgreinar og skrifa lokaorð. Eftir því sem á líður er gerð aukin krafa um rökrétta uppsetningu, æ flóknari setningagerð, notkun algengra tengiorða, nákvæmni í málfari, viðeigandi málsnið og meiri breidd og blæbrigði í orðaforða.

Leiðréttingar á ritun eru vandmeðfarnar og fyrst og fremst þarf að veita nemendum endurgjöf sem gagnast þeim. Það er álitamál hve miklu það skilar að kennarinn leiðrétti allt sem aflaga fer í ritun nemenda. Kennarinn getur notað leiðréttingarlykil og látið nemendur leiðrétta sjálfa, hugsanlega í samvinnu við aðra nemendur. Heppilegt er einnig að nota ýmiss konar matskvarða sem geta verið breytilegir eftir eðli verkefna. Síðan er sjálfsagt að nemendur læri að nota leiðréttingarlykla og leiðréttingarforrit sem eru aðgengileg á tölvu.
Ferlisritun er kjörin leið í ritþjálfun. Nemendur velja sér efni og útbúa hugarkort yfir það helsta sem kemur upp í hugann. Næst er gerð grind og efni raðað í efnisgreinar. Þarnæst eru skrifuð drög (geta verið ein eða fleiri) og í síðustu umferð er farið yfir málfar. Í þessu ferli gefur kennarinn góð ráð og einnig samnemendur. Í fyrstu eru gerðar athugasemdir og gefnar ráðleggingar um inntak, efnistök og skipulag, en í síðustu drögum er bent á það sem betur má fara í málfari. Ef ferlisritun er samviskusamlega unnin batnar málfarið eftir því sem nemendur hugsa meira um efnið og lagfæra. Nemendur þurfa að skoða gaumgæfilega hvernig best er að koma orðum að hugsun sinni. Hugsunin og einbeitingin skilar sínu. Orðið texti er komið úr latínu textere sem þýðir ,,að vefa”. Það er mjög við hæfi því að segja má að vel skrifaður texti sé eins og fallegur vefnaður: þar er hver þráður á sínum stað og engir lausir endar. 

Stílar, þ.e. þýðing af móðurmáli yfir á erlenda málið, falla ekki undir ritun í eiginlegri merkingu þar sem nemendur skrifa ekki frá eigin brjósti. Líta má á stíla sem æfingu í málfræði og orðaforða. Ef stílar eru notaðir þarf að gæta þess að þeir séu á eðlilegri íslensku og að um samfellt mál sé að ræða. Þegar nemendur eru komnir nokkuð áleiðis í námi getur verið gagnlegt fyrir þá að fást öðru hverju við að þýða íslenska texta yfir á erlenda málið með það að markmiði að greina á hvern hátt málkerfi erlenda málsins er líkt eða ólíkt því íslenska. Sjaldnast er hægt að þýða beint af einu máli yfir á annað.

Undirstöðuþættir

Undirstöðuþættir hvers tungumáls eru málkerfið og orðaforðinn. Þeir eru grunnurinn að því að við getum skilið það sem við heyrum og lesum og tjáð okkur munnlega og skriflega. Ástæða þess að ekki eru sett fram sérstök markmið fyrir málfræði og orðaforða í þessari námskrá er sú að þessir þættir eru samofnir færniþáttunum en ekki markmið í sjálfu sér. Það dregur þó ekki úr mikilvægi þeirra. Til þess að ná valdi á erlendu tungumáli þurfa nemendur að geta beitt málkerfinu á réttan hátt og notað sífellt blæbrigðaríkari orðaforða bæði í ræðu og riti. Þetta tekur tíma og miklu máli skiptir að nemendur fái stöðuga þjálfun bæði í töluðu máli og ritun. Auk þess fá nemendur tilfinningu fyrir málkerfinu með því að hlusta og lesa og þannig má einnig gera ráð fyrir að orðaforði þeirra aukist.
Málfræði og málnotkun
Málfræðin er í rauninni hjálpartæki, leið til að öðlast vald á tungumáli, en ekki markmið í sjálfu sér og á að vera skýrandi en ekki stýrandi. Eðlilegast er að hún komi inn eftir þörfum, þ.e. í tengslum við viðfangsefni hverju sinni. Þannig er auðveldara að samþætta hana öðrum þáttum. 

Í málfræðikennslu er annars vegar talað um afleiðslu eða beina málfræðikennslu þar sem nemendur læra málfræðireglur og vinna síðan verkefni þar sem á að beita reglunum. Hins vegar er talað um aðleiðslu eða óbeina málfræðikennslu þar sem nemendur ná valdi á málfræðinni með því að nota málið í alls kyns viðfangsefnum og/eða uppgötva reglurnar sjálfir með því að skoða málið og beina athyglinni að því að ráða í mynstrið. 
Nemendur læra á mismunandi hátt og sumum kann að henta vel að læra reglurnar fyrst en öðrum reynast reglurnar óyfirstíganleg hindrun. Það þarf ávallt að gæta þess að ítrustu nákvæmniskröfur í málfræði verði ekki til þess að draga kjarkinn úr nemendum þegar þeir eru að þjálfa færni sína í töluðu og rituðu máli. 

Mikilvægt er því að nota margs konar aðferðir, t.d. ýmiss konar samtalsleiki sem byggjast á ákveðnum málfræðiatriðum, gagnvirkar æfingar á Netinu og ritunarverkefni af ýmsum toga.

Rétt er að taka fram að þegar um unga byrjendur er að ræða er ekki við hæfi að beina athyglinni að málfræði sem slíkri.

Málnotkun og orðaforði
Við raunverulega málnotkun beitir notandi flókinni og margþættri kunnáttu og leikni. Það eru ekki bara reglur um málfræði og setningaskipan sem gilda heldur þarf að ná tökum á að beita málnotkunarreglum rétt. Fólk notar tungumál í sínum daglegu athöfnum til að tjá skoðanir sínar, gleði, reiði, undrun, til að kvarta, rökræða, hrósa svo að örfá dæmi séu nefnd. Nemendur þurfa smám saman að læra hvernig er við hæfi að tjá sig eftir því hver viðmælandinn er og hverjar aðstæðurnar eru þar sem málnotkunin er samofin menningu erlenda málsins.
Orðaforði er annar undirstöðuþáttur hvers tungumáls. Hann lærist smám saman og það er mikilvægt að nemendur nái jafnt og þétt tökum á honum. Orðaforði lærist bæði óbeint í gegnum hlustun og lestur og beint með því að fást við orðin sjálf. Þegar hraðlesnir eru lengri textar eða hlustað er síast orðaforðinn smám saman inn og því skiptir miklu að nemendur lesi og hlusti sem mest. Þetta nægir þó ekki til að ná valdi á orðaforða heldur þarf að nota hann markvisst. Þá er talið árangursríkast að orðaforðinn sé þjálfaður í samhengi við færniþættina. Það hefur verið sýnt fram á að orð lærast betur í merkingarlegu samhengi en ein og sér. Þess vegna er heppilegt að láta nemendur vinna t.d. með orðakort, orðtengslanet eða flokka skyld orð saman. Annað sem eykur tilfinningu fyrir orðaforða er að skoða orðhluta, þ.e. hvernig ný orð myndast með því að bæta forskeytum og/eða viðskeytum við stofn orða. Einnig má nefna að í þemavinnu gefst kostur á að nota sama orðaforða og skyldan orðaforða út frá ýmsum hliðum.

Eitt af því sem auðveldar tök á lestri er að geta sér til um merkingu orða út frá samhengi. Í stað þess að nema staðar við hvert framandi orð er hægt að venja nemendur á að nota samhengi textans til að giska á annað hvort orðin í kring eða víðara samhengi. Þetta virkjar nemendur og fær þá til að hugsa um textann í heild, ekki bara einstök orð. Ef ekki er hægt að finna merkingu orða út frá samhengi kemur orðabók að góðum notum. Snemma í náminu er mikilvægt að kenna nemendum að nota orðabækur. Þegar um unga byrjendur er að ræða er heppilegt að þeir útbúi eigin orðasöfn en þegar frá líður þurfa nemendur að kunna að nota einmálsorðabækur og samheitaorðabækur. 

Menning

Mál og menning eru tengd órjúfanlegum böndum. Í tungumálanámi er mikilvægt að nemendur kynnist daglegu lífi, lifnaðarháttum og menningu þeirra sem tala erlenda málið. Eftir því sem nemendur átta sig á því hvað er líkt eða ólíkt í þeirri menningu og þeirra eigin eykst skilningur á erlendu menningunni og einnig eigin menningu. Þetta getur stuðlað að auknu umburðarlyndi og orðið til þess að draga úr fordómum. 

Það má byrja á því að kynna menninguna á fyrstu stigum tungumálanáms með því að kenna nemendum t.d. að syngja söngva á málinu. Börn eru mjög forvitin og fús að læra um framandi heima. Eftir því sem lengra líður á námið er hægt að kynna fyrir nemendum ýmislegt sem varðar daglegt líf, unglingamenningu, þjóðfélagsmál og ýmsa þætti sem snerta land og þjóð, svo sem sögu, siði, venjur, viðhorf, listir og gildi. Þegar ofar dregur er hægt að fjalla um dýpri skilning á því flókna samspili sem í menningu felst og þeim öflum sem eru að verki í því að móta þjóðir.

Til er mikið af efni sem hentar vel til að efla menningarskilning, t.d. bókmenntir, dagblöð og tímarit, tónlist, ljósvakamiðlar og síðan er Netið mikil upplýsingaveita. Menningin er einnig samofin tungumálinu á beinan hátt. Það er mikilvægt að gera nemendum grein fyrir og þjálfa þá í að beita þeim málvenjum sem tíðkast, t.d. kurteisisvenjum og að kunna að haga orðum sínum í samræmi við aðstæður og viðmælanda hverju sinni. Þar hefur hver þjóð sínar viðteknu venjur.

Nokkuð er til af efni sem fjallar um menningu táknmálssamfélaga. Spennandi verkefni fyrir táknmálsnemanda er að kynna menningu erlends táknmálssamfélags fyrir samnemendum sínum og fjalla um og bera saman erlenda og íslenska menningarþætti sem tengjast raddmálum og táknmálum.

Námsaðferðir, vinnubrögð og viðfangsefni 
Til þess að ná árangri í tungumálanámi þurfa nemendur að tileinka sér markvissar námsaðferðir. Nú þegar hefur verið minnst á nokkrar þeirra eins og t.d. að geta lesið án þess að þurfa að skilja hvert orð, geta giskað á merkingu orða út frá samhengi, geta lesið á milli línanna og að geta bjargað sér í samtölum þegar orð vantar. Þjálfun í námsaðferðum þarf að vera eðlilegur hluti af náminu og tengjast þeim viðfangsefnum sem fengist er við. 

Viðfangsefni þurfa að vera þess eðlis að nemendur fái við og við tækifæri til að skapa sjálfir. Nefna má að búa til útvarpsþátt, myndband, glærukynningu, klippimynd, dagblað og fleira. Einnig gætu nemendur búið til sjónvarpsþátt með vinsælt sjónvarpsefni að fyrirmynd. 

Mikilvægt er að virkja nemendur jafnt í einstaklingsmiðuðu námi og samvinnunámi og viðfangsefnin þurfa að vera með þeim hætti að þau hvetji til sköpunar og sjálfstæðra vinnubragða. Tungumálið er ekki viðfangsefni í sjálfu sér heldur lifandi og sveigjanlegt verkfæri til að nota á ýmsan hátt. Hlutverkaleikir, hermileikir, leikræn tjáning og lausnaleit eiga vel við á hvaða stigi sem er í tungumálanámi. Þemavinna hentar einnig vel á hvaða stigi tungumálanáms sem er. Þar er auðvelt að samþætta alla færniþættina og veita nemendum alhliða þjálfun og möguleika á fjölbreyttri útfærslu. Einnig er æskilegt að tungumálanámið samþættist öðrum námsgreinum í þverfaglegu námi. 

Til þess að árangur náist er lykilatriði að nemendur sinni heimavinnu. Markmið heimanáms felst í því að rifja upp og treysta grunninn í því sem fjallað hefur verið um í kennslustund, undirbúningi fyrir kennslustundir eða sjálfstæðum verkefnum. Æskilegt er að nemendur fái við og við að velja sér sjálfir efni til að vinna heima. Það er einnig sjálfsagt að hvetja nemendur til að nota erlenda málið utan kennslustunda. 

Mikilvægt er að venja nemendur á að nota hjálpargögn markvisst þannig að þeir geti nýtt sér allar þær upplýsingar sem þau hafa að geyma. Þegar um unga byrjendur er að ræða eru það helst myndaorðabækur en eftir því sem ofar dregur þurfa nemendur að kunna að nýta sér orðabækur, orðasöfn, málfræðilykla og samheitaorðabækur. Upplýsingatækni og tölvunotkun er einnig mikilvæg viðbót. Ritun má t.d. þjálfa með ýmiss konar ritvinnslu- og kennsluforritum, kynningum, bloggi og tölvupósti. Textað myndefni á erlendu máli eflir máltilfinningu með því að styðja við hlustun og lestur. Í gegnum Netið má nýta leitarvefi, vefslóðir, vefleiðangra, spjallrásir, tölvupóst og stöðugt opnast nýir möguleikar. Sá möguleiki að setja inn myndir og hljóð gefur einnig möguleika á talæfingum. 
Það er ljóst að upplýsingatæknin er öflugt hjálpartæki í tungumálanámi og mikilvægt að notkun hennar fléttist sem eðlilegast inn í námið. Um leið þarf að kenna nemendum að vera gagnrýnir notendur. Netið er heill heimur út af fyrir sig en það er ekki allt jafn merkilegt sem þar er að finna.

Æskilegt er að tungumálakennarar hafi auðveldan aðgang að tölvustofum eða færanlegum tölvum til þess að nemendur í málanámi hafi tök á að tileinka sér notkun upplýsingatækninnar eins og kostur er. Með tölvum gefst aukið tækifæri til þess að flétta saman kennslu í tungumálum og öðrum námsgreinum. 
Til að vekja og viðhalda áhuga nemenda er mikilvægt að sem mest fjölbreytni sé í námsefni, vinnubrögðum og viðfangsefnum. Án áhuga og virkni fer lítið nám fram. Það þarf að nýta áhugasvið nemenda og gæta þess að viðfangsefnin séu við hæfi þroska þeirra og getu, einkum þegar um yngri nemendur er að ræða. Samtímis er mikilvægt að nemendur læri að axla ábyrgð á eigin námi. Þetta felur í sér að kennarinn þarf smám saman að losa um taumhaldið. Nemendur þurfa að læra að skipuleggja eigið nám, setja sér markmið, fylgjast með eigin framförum og meta stöðu sína. Þeir þurfa að skilja hvað felst í námsmarkmiðum hverju sinni og vera meðvitaðir um hvernig þeim verður best náð og hvernig þeir geta stöðugt aukið og bætt kunnáttu sína. 
Námsmat
Nám, kennsla og námsmat tengist órjúfanlega. Grundvöllur námsmats eru markmið námsins og þarf það að ná til sem flestra þátta í náminu. Þá þarf að gæta þess að jafnvægi sé í mati á færniþáttum og að matið taki mið af eðli þeirra viðfangsefna sem nemendur hafa verið að fást við í námi sínu. Gæta skal þess að matsviðmið séu ávallt skýr.
Eðli tungumálanáms er þannig að símat á vel við. Nemendur eru stöðugt að vinna að viðfangsefnum og það er eðlilegt að lagt sé jafnt og þétt mat á þau. Það er mikilvægt að nemendur geri sér ávallt grein fyrir stöðu sinni og viti hver grundvöllur námsmatsins er hverju sinni. Það er mikill stuðningur fyrir nemendur að halda leiðarbók þar sem þeir skrá það sem þeir eru að fást við og meta framfarir sínar. Æskilegt er að nemendur öðlist smám saman færni í sjálfsmati. Þá færni þarf að byggja upp markvisst og með stuðningi kennarans og er vísað í Evrópsku tungumálamöppuna í því skyni.
Námsmat þarf að vera eins leiðbeinandi, hvetjandi og upplýsandi og kostur er. Með það í huga ætti að meta það sem nemendur geta gert og gera vel ekki síður en það sem þarf að bæta. Námsmat þarf að vera fjölbreytt og ætti að byggjast á sjálfsmati og jafningjamati samhliða mati kennarans. Ein lokaeinkunn byggð á öllum færniþáttum segir lítið. Gott er að sundurliða námsmatið þannig að nemandinn fái sem bestar upplýsingar um stöðu sína í einstökum þáttum. Þar til gerð matsblöð með matskvörðum þar sem kennari getur skrifað inn ábendingar geta gefið nemendum upplýsingar um hvar þeir eru sterkir og hvar þeir þurfa að bæta sig.

Námsmat í erlendum tungumálum þarf einnig að taka tillit til sértækra námsörðugleika nemenda. Fjallað er um frávik frá prófareglum í almennum hluta aðalnámskrár.

Nokkur dæmi um námsmat

Hlustun

Í hlustun getur nemandi annars vegar verið í hlutverki hlustanda og hins vegar í hlutverki hlustanda og viðmælanda þegar um samtöl er að ræða. Mat á hlustun þarf að vera í samræmi við markmið hverju sinni. Við matið er bæði hægt að styðjast við hljóðritanir og myndmiðla. 

Við mat á færni táknmálsnemenda má meta skilning í áhorfi á erlent táknmál, þó alltaf í samræmi við markmið og kennslu hverju sinni. 

Lestur

Það er ekki auðvelt að meta lesskilning þar sem lestur er mjög einstaklingsbundið ferli. Gæta þarf þess að nota margs konar matsaðferðir við mat á lesskilningi. Fjölvalsspurningar hafa mikið verið notaðar til að kanna lesskilning. Það er hins vegar mjög erfitt að búa þær til svo vel sé. Gott getur verið að kanna lesskilning með opnum spurningum, með því að láta nemendur bregðast munnlega eða skriflega við efni texta, notfæra sér efni texta í önnur viðfangsefni, endursegja efni texta og búa til spurningar úr texta svo að eitthvað sé nefnt. Það þarf að gæta þess að meta vald nemenda á mismunandi lestrarlagi.

Talað mál – samskipti

Meta þarf hve vel nemendum tekst upp í samtölum. Matið getur farið fram sem viðtal við kennara eða með því að láta tvo eða fleiri tala saman. Heppilegt er að láta nemendur fá í hendur efni til að ræða sem gæti t.d. verið kunnuglegt efni, efni af myndbandi, eitthvert álitamál eða einhver þraut til að leysa. Hlutverkaleikir henta einnig vel. Matið gæti byggst á atriðum eins og framburði, áherslum, ítónun, hrynjandi, notkun hik- og fylliorða, orðanotkun, málbeitingu, notkun máls eftir aðstæðum, hvernig nemandi kemur inn í samtal, frumkvæði og hvernig nemandi bjargar sér þegar hann siglir í strand. Atriðin, sem metin eru, þurfa að miðast við það stig í námi sem nemendur eru á hverju sinni.

Mat á samtalsfærni táknmálsnemanda getur farið fram sem skrifuð samskipti við kennara eða með því að láta tvo eða fleiri skrifast á um verkefni/atburði tengda stað og stund.

Talað mál – frásögn

Frásögn má í meginatriðum meta á svipaðan hátt og í samtali varðandi framburð, áherslur, ítónun, hrynjandi, orðanotkun og málbeitingu. Auk þess má meta hve vel nemendum tekst að koma frásögninni til skila eða hversu áheyrilegur og skýr málflutningurinn er.

Færni táknmálsnemanda í frásögn þarf að meta í samræmi við markmiðin sem sett hafa verið í kennslunni. Meta má uppbyggingu frásagnar, hversu vel nemanda gengur að koma efni frásagnar til skila og hversu vel hann heldur athygli áheyrenda sinna.

Ritun

Mat á ritun fer eftir því hver tilgangurinn með rituninni er. Sum ritunarverkefni eru þess eðlis að ítrustu nákvæmni í málfari er krafist; í öðrum verkefnum er meira horft á innihald en minni áhersla á nákvæmni. Matið tekur mið af þessu. Mat á formlegri ritun skiptist í fjóra þætti sem síðan má greina í smærri undirþætti:
· innihald og efnistök (hvernig umfjöllunarefnið er reifað og hvernig er unnið úr því)

· uppbyggingu (hvernig efninu er skipað í rökrétta heild með inngangi, meginmáli og niðurlagi, hvernig hinir ýmsu hlutar eru tengdir saman)

· málnotkun (málfræði, stafsetning, setningabygging)

· orðaforða
Í hverju tilviki fyrir sig þarf að ákveða vægi þátta og ræðst það af eðli ritunarverkefna. Mat á verkefnum á neðri stigum náms geta tekið mið af ofangreindu í einfaldaðri mynd. Eðli og markmið verkefna hljóta þó að ráða því hvernig metið er. Það er tilvalið að nota möppur sem nemendur safna verkefnum sínum í og leyfa þeim síðan að velja úr sýnishorn til að láta meta.    

Þegar um ferlisritun er að ræða þarf einnig að meta vinnuna í ferlinu en ekki aðeins lokaeintakið.

Málfræði, málnotkun og orðaforði

Það er eðlilegast að meta málfræði, málnotkun og orðaforða í tengslum við talað mál og ritun þar sem fram kemur hvernig nemendur geta beitt málinu í samhengi. Ef ástæða þykir að meta þessa þætti sér þarf að gæta þess að setja þá í einhvers konar merkingarbært samhengi. 
Enska
Inngangur
Fyrir Íslendinga gegnir enskan lykilhlutverki í alþjóðlegum samskiptum, á sviði stjórnmála og viðskipta, æðri menntunar, ferðaþjónustu og tölvusamskipta svo aðeins fá dæmi séu nefnd. 

Mikilvægir viðskiptamarkaðir Íslendinga eru í Bandaríkjum Norður-Ameríku og á Bretlandseyjum og í viðskiptum við aðrar þjóðir er enskan einnig mjög mikilvæg.

Margir íslenskir námsmenn, sem leita utan til náms, stunda háskólanám í enskumælandi löndum. Þess má einnig geta að í vaxandi mæli er boðið upp á háskólanám á ensku í löndum utan enskumælandi landa. Það er þó ekki aðeins við nám erlendis sem góð enskukunnátta er nauðsynleg. Góð lestrarfærni í ensku er mikilvæg forsenda náms á háskólastigi á Íslandi því að smæð markaðarins veldur því að ekki er hagkvæmt að þýða og gefa út kennsluefni á íslensku. Fræðimenn, sem koma vilja verkum sínum á framfæri á alþjóðavettvangi, nota gjarnan til þess ensku.

Ferðaþjónusta er ört vaxandi atvinnugrein og stór hluti erlendra ferðamanna kemur frá enskumælandi löndum. Því er staðgóð enskukunnátta nauðsynleg öllum er starfa á þeim vettvangi.

Tölvusamskipti og margmiðlunartækni ýmiss konar krefjast haldgóðrar enskukunnáttu. Bylting á sviði ljósvakafjölmiðlunar hefur haft það í för með sér að Íslendingar hafa nú aðgang að alls kyns ótextuðu eða ótalsettu efni sem krefst skilnings á ýmsum afbrigðum enskrar tungu.

Síðast en ekki síst veitir enskukunnátta okkur innsýn í fjölbreyttan menningarheim sem nær út fyrir Bretland og Bandaríkin og má þar nefna Kanada, Ástralíu og Nýja-Sjáland auk þeirra landa þar sem enska er töluð sem annað mál. 
Af þessu má vera ljóst að enskukunnátta er mikilvæg hverjum einstaklingi í nútímasamfélagi og á öllum sviðum mannlífsins.

Enska fyrir táknmálsnemendur
Táknmálsnemendur standa yfirleitt verr að vígi við upphaf námsins en þeir sem hafa haft ensku að einhverju leyti ,,í eyrunum” alla daga. Málið lærist fyrst og fremst á grundvelli ritmálsins og með vísunum til íslensks eða bresks táknmáls. Á undanförnum árum hefur með tölvutækni og farsímum orðið bylting á sviði samskipta, þ.e. með texta- og myndskilaboðum, MSN, tölvupósti, táknmálssamskiptum í gegnum vefmyndavélar o.þ.h., og er eðlilegt að notfæra sér þá möguleika sem þessi tækni býður upp á. Í tungumálanámi táknmálsnemenda er höfuðáherslan á lestur og ritun en einnig á breskt táknmál og auk þess amerískt eða alþjóðlegt táknmál. Með kynningu á bresku táknmáli fylgir innsýn í menningarheim breska táknmálsins og annarra Breta. Í stað samtalsæfinga eru þjálfuð skrifleg samskipti á ensku, t.d. í gegnum MSN eða aðra tækni. 

Fyrir táknmálsnemendur eru markmið enskunámsins fyrst og fremst að auka færni þeirra í að lesa og skrifa ensku og að kynna fyrir þeim breskt táknmál. Mikilvægt er að nemendum gefist kostur á að lesa sem fjölbreyttasta texta til þess að bygging málsins og orðaforði síist smám saman inn og þeir öðlist þannig aukna tilfinningu fyrir málinu. Auk Netsins er bent á að kvikmyndir með enskum texta eru góðar til þess að auka orðaforða. Að öðru leyti er vísað til almenns inngangs og almennra markmiða í enskunáminu. 
Lokamarkmið enskunáms í grunnskóla
Nemandi
· hafi öðlast nægilegt vald á orðaforða til að geta lesið hjálparlaust flesta almenna texta, svo sem dagblöð og tímaritsgreinar

· geti lesið sér til gagns og ánægju smásögur og skáldsögur ætlaðar ungu fólki

· geti skrifað ýmsar gerðir texta á nokkuð hnökralausu máli

· geti beitt helstu málfræðiatriðum í ræðu og riti

· geti skrifað samfelldan texta á viðeigandi máli um kunnuglegt efni og fylgt helstu hefðum varðandi uppbyggingu, þ.e. inngang, meginmál og niðurlag

· geti tjáð sig lipurlega og tekið þátt í umræðum um kunnugleg málefni og tjáð sig á viðeigandi hátt eftir aðstæðum

· geti bjargað sér við óvæntar aðstæður

· geti flutt stutt undirbúið erindi um efni sem hann þekkir og gert grein fyrir skoðun sinni

· geti skilið almennt talað mál manna á milli
· geti fylgst með megininntaki í ljósvakamiðlum, sjónvarpi og útvarpi, þegar um kunnuglegt efni er að ræða

· hafi fengið innsýn í og öðlast skilning á ýmsum þáttum í menningu og þjóðlífi  enskumælandi landa

· hafi tileinkað sér markvissar námsaðferðir, t.d. beitt mismunandi lestrarlagi eftir eðli texta og tilgangi með lestrinum og getið sér til um merkingu orða út frá samhengi

· sé meðvitaður um eigin ábyrgð á námi og hvernig hann getur styrkt og bætt kunnáttu sína

· kunni að notfæra sér upplýsingatækni við námið og helstu hjálpargögn

Lokamarkmiðin miðast við að nemendur séu komnir að mörkum B2 miðað við evrópska viðmiðunarrammann.
Námsmat

Námsmat í 4. bekk

Formlegt námsmat er ekki við hæfi á þessu stigi náms. Kennari metur það sem nemandinn á að geta gert miðað við ofangreind markmið. Í stað einkunnar er æskilegt að kennari gefi umsögn um stöðu nemandans í einstökum þáttum námsins og byggi hana á þeim viðfangsefnum sem nemendur fást við í náminu. Mikilvægt er að endurgjöf frá kennara byggist einkum á því að meta það sem nemandinn getur gert og það sem vel er gert. Við upphaf tungumálanáms þurfa nemendur fyrst og fremst á hvatningu að halda.
Námsmat í 5.–7. bekk

Í 5. bekk er ekki við hæfi að prófa nemendur formlega. Megináherslan í 5. bekk er á hlustun og talað mál og þarf námsmat að taka mið af því. Í 6. og 7. bekk er áfram áhersla á talað mál og hlustun sem þarf að meta jafnt og þétt, auk þess sem fylgjast þarf með lesskilningi. Það ætti að fara varlega í að meta ritun með tilliti til ítrustu nákvæmni; þó er mikilvægt að fylgja því eftir að algeng orð séu rétt stafsett og að nemendur séu farnir að gera sér grein fyrir uppbyggingu ritaðs texta. 

Kennari fylgist jafnt og þétt með framförum og virkni nemenda og metur færni þeirra í samræmi við markmið og áherslur í náminu. Mikilvægt er að nemendur fái umsögn um stöðu sína í einstökum þáttum námsins sem er í senn leiðbeinandi og hvetjandi.

Símat er kjörið til að mynda grundvöll að lokamati. Samhliða kennaramati þyrfti sjálfsmat að vera eðlilegur hluti símats. Þannig fá nemendur tilfinningu fyrir ábyrgð sinni í náminu og læra að vinna markvisst að því að tileinka sér tungumálið. Í þessu sambandi er bent á Evrópsku tungumálamöppuna (ETM) þar sem bæði er að finna námsferilskrá sem er eins konar leiðarbók, gátlista fyrir sjálfsmat og tillögur að safnmöppu fyrir verkefni.

Hvernig sem mati er háttað er rétt að horfa fyrst og fremst til þess sem nemendur geta gert eða gera vel en gefa þeim jafnframt uppbyggilegar ábendingar um það sem betur má fara.

Námsmat í 8.–10. bekk

Gæta skal þess að námsmatið veiti sem bestar upplýsingar um stöðu nemenda með tilliti til markmiða. Enn fremur skiptir miklu máli að mat á framförum og árangri nemenda sé heildstætt og byggist á sem áreiðanlegustum matsaðferðum. Á þessu stigi í náminu færist aukin áhersla á lestur og ritun þó að hlustun og talað mál séu enn mikilvægir þættir sem nauðsynlegt er að meta jafnt og þétt. Mikilvægt er að nemendur viti hvert er markmið og grundvöllur matsins hverju sinni. 

Símat kennara, sjálfsmat og jafningjamat ættu að vera meginuppistaðan í námsmati. Símat er góð leið til að gera nemendur meðvitaða um mikilvægi þess að þeir eru gerendur í eigin námi. Við matið er hægt að styðjast við ýmiss konar matslista, vinnumöppur og leiðarbækur þar sem nemendur skrá mikilvæg atriði sem snerta námsferlið. Benda má á Evrópsku tungumálamöppuna í þessu samhengi.

Við lok grunnskóla þarf námsmatið að gefa góða heildarmynd af því sem nemandinn kann og getur gert í öllum færniþáttum. Samræmt lokapróf í ensku nær ekki að meta nema hluta af þeim markmiðum sem nemendur eiga að hafa náð. Því er mikilvægt að skólamatið fylli í skörðin. Ekki er síst mikilvægt að fram fari mat á færni í munnlegri tjáningu og samskiptum. Að öðru leyti er eðlilegt að skólamatið byggist að mestu á símati þar sem kennaramat, sjálfsmat og jafningjamat fléttist saman og allir færniþættir eru metnir. Skólamatið á að veita hagnýtar upplýsingar þeim sem taka við nemendum, hvort sem er í áframhaldandi námi eða starfi.
Áfangamarkmið við lok 4. bekkjar
Samkvæmt almennum hluta aðalnámskrár grunnskóla frá desember 2006 er gert ráð fyrir að nám í ensku hefjist í 4. bekk. Skólar hafa svigrúm til að skipta lágmarkstímum á hverju námssviði á milli ára innan hvers tímabils, þ.e. í 1.–4. bekk, 5.–7. bekk og 8.–10. bekk. Ef skóli kýs að hefja enskukennslu fyrr en í 4. bekk eru leiðbeiningar um aðfaranám settar fram í viðauka. 
Námsmarkmið 4. bekkjar
Mikilvægt er að byggja upp áhuga og jákvætt viðhorf til tungumálsins og skapa aðstæður þar sem nemendur geta notað málið á einfaldan hátt. Þá skiptir miklu að þeir séu öruggir og að þeir viti að það er eðlilegt að gera villur. Hvatning og hrós skiptir miklu máli til að efla sjálfstraust. Lögð er áhersla á að nemendur geti hlustað sér til gamans og fróðleiks á margs konar efni sem tengist áhugasviði og nánasta umhverfi. Enn fremur að þeir geti tekið þátt í einföldum samskiptum og samskiptaleikjum. Nemendur þurfa að öðlast tilfinningu fyrir framburði, áherslum og hrynjandi og endurtekningar eru mikilvægar í því skyni, svo og söngur. Lestur og ritun er með mjög einföldu sniði og æskilegt er að þeir þættir tengist hlustun og munnlegri tjáningu. Mikilvægt er að viðfangsefni tengist nánasta umhverfi.
Nemandi
Hlustun
· skilji einföld fyrirmæli kennara

· skilji einföld orð og setningar í tengslum við viðfangsefni sem eru kunnugleg

· skilji helstu kveðjur og kurteisisorð í samskiptum

· geti fylgst með í einföldu hlustunarefni, t.d. söngvum og þulum

· skilji einfaldar spurningar um viðfangsefni

Lestur
· geti lesið einfaldar setningar

· geti fylgt eftir einföldum texta með hljóði eða mynd til stuðnings
Talað mál – samskipti
· geti tekið þátt í einföldum samskiptum, t.d. kynnt sig og heilsað

· geti tekið þátt í samskiptaleikjum

· geti tekið þátt í einföldu samtali, t.d. spurt og svarað

· geti tekið undir í söng og farið með þulur

Talað mál – frásögn
· geti gefið einfaldar upplýsingar um sjálfan sig

· geti lýst hlut eða mynd á einfaldan hátt

Ritun
· geti skrifað eftir fyrirmynd orð og einfaldar setningar
· geti skrifað orð og stuttar setningar við myndir
Áfangamarkmið við lok 7. bekkjar

Í viðmiðunarstundaskrá í almennum hluta aðalnámskrár grunnskóla frá desember 2006 er lágmarkskennslutími settur fram í þremur  tímabilum, þ.e. fyrir 1.–4. bekk, 5.–7. bekk og 8.–10. bekk. Skólar hafa svigrúm til að skipta lágmarkstímum á hverju námssviði milli ára innan hvers tímabils. Skal skipulag og skipting kennslutíma fyrir hvert námssvið birt í skólanámskrá. 
Hér á eftir fara námsmarkmið fyrir 5., 6. og 7. bekk. 
Námsmarkmið 5. bekkjar
Megináhersla er á hlustun og talað mál eins og í 4. bekk. Nemendur taka þátt í hlutverkjaleikjum, hermileikjum og æfast í að segja frá á einfaldan hátt. Með því að lesa og skrifa einfalda texta þjálfast nemendur í orðaforða. Mikilvægt er að nýta mismunandi miðla og styðjast við fjölbreytt námsgögn. Nemendur kynnast völdum þáttum úr daglegu lífi í enskumælandi löndum í viðfangsefnum sínum, einkum lífi jafnaldra sinn.
Nemandi
Hlustun
· skilji fyrirmæli og leiðbeiningar kennara

· skilji félaga sína í samskiptum í kennslustundum

· skilji einfaldar spurningar um kunnuglegt efni

· geti fylgt þræði í einföldu hlustunarefni, s.s. söngvum, sögum og ævintýrum

· geti hlustað eftir ákveðnum upplýsingum
Lestur
· geti lesið stuttan einfaldan texta með eða án mynda

· geti fylgst með í texta,  t.d. sungið og lesið með
· skilji einföld skilaboð og fyrirmæli
Talað mál – samskipti
· geti tekið þátt í samskiptum við kennara og samnemendur, t.d. beðist afsökunar

· geti svarað einföldum persónulegum spurningum og beðið um samsvarandi upplýsingar

· geti tekið þátt í hlutverkjaleikjum

· kunni að nota algeng orð og orðasambönd tengd tíma, t.d. yesterday, next week
Talað mál – frásögn
· geti sagt frá sjálfum sér og nánasta umhverfi

· geti lýst hlutum eða myndum

· geti stafað fullt nafn og heimilisfang

Ritun
· geti skrifað texta um kunnuglegt efni eftir fyrirmynd

· geti búið til setningar við mynd

· geti skrifað rétt helstu orð sem koma fyrir
Námsmarkmið 6. bekkjar
Nemendur eiga nú að geta farið að spreyta sig á að nota málið við ýmsar aðstæður. Byggt er á þeim grunni sem lagður var í 4. og 5. bekk. Áfram er fengist við hlustun og þjálfun í töluðu máli en aukin áhersla er á lestur með myndum til stuðnings. 
Æskilegt er að nemendur hafi aðgang að léttum stuttum bókum til að lesa á eigin spýtur eftir getu hvers og eins. Nemendur þjálfast í að skrifa stutta texta. Þematengd verkefni henta vel, svo og samþætting við aðrar námsgreinar, t. d. landafræði, og þá er hægt að taka upplýsingatæknina inn í.

Nemandi

Hlustun
· skilji það sem fram fer, bæði í tali kennara og samnemenda 

· skilji einfalt mál sem tengist nánasta umhverfi 

· skilji meginþráð í stuttri sögu eða frásögn 

· geti hlustað eftir nákvæmnisatriðum   

· geti notað efni sem hlustað er á í tengslum við aðra færniþætti
Lestur
· geti lesið sér til gagns og gamans stuttar, einfaldaðar bækur og fræðsluefni fyrir börn
· skilji aðalatriði í einföldum texta, t.d. í tímaritum fyrir börn og unglinga
· geti fundið afmarkaðar upplýsingar í texta, t.d. á matseðlum
· skilji texta um persónuleg málefni, áhugamál og daglegt líf
· geti fylgt tiltölulega einföldum leiðbeiningum
Talað mál – samskipti
· geti tekið þátt í einföldum samtölum og sagt frá sjálfum sér, áhugamálum og ýmsu úr nánasta umhverfi

· geti skipst á einföldum upplýsingum, t.d. hvað er skemmtilegt/ leiðinlegt

· geti byrjað og endað samtal á einfaldan hátt
Talað mál – frásögn
· geti tjáð sig í stuttum frásögnum og endursögnum

· geti gefið einfaldar lýsingar, t.d. á fólki
Ritun
· geti skrifað einfaldan texta um kunnuglegt efni og notað algengustu samtengingar

· geti skrifað einfaldan texta frá eigin brjósti

· geti stafsett algeng orð, t.d. með hjálp leiðréttingarforrits

· geti skrifað stutt skilaboð
Námsmarkmið 7. bekkjar
Í 7. bekk er megináhersla lögð á þá þætti sem snerta daglegt líf, þ.e. að nemendur geti tjáð sig munnlega um það sem snertir þá persónulega eða lýtur að áhugasviði þeirra og skilji þegar talað er skýrt um kunnuglegt efni. Einfaldað, aðgengilegt hljóð-, mynd- og lesefni til gagns og fróðleiks sem höfðar til áhugasviðs nemenda örvar máltilfinningu þeirra og gefur sýn inn í menningu enskumælandi jafnaldra. Æskilegt er að nemendur hraðlesi einfaldar bækur sem hæfa getustigi þeirra. Gott er að þjálfa ýmsa þætti málfræðinnar munnlega og skriflega í samhengi innan þeirra viðfangsefna sem fengist er við. 
Miklu skiptir að nemendur séu virkir þátttakendur, m.a. í hlutverkaleikjum, para- og hópvinnu. Ritunarverkefni miðast við að nemendur læri að skrifa nokkuð rétt stutta samfellda texta samkvæmt fyrirmælum en einnig er áríðandi að hvetja nemendur til að nota ímyndunaraflið. 

Mælt er með að kennslan fari að verulegu leyti fram á ensku. 
Nemandi

Hlustun
· skilji í megindráttum efni tengt daglegu lífi þegar talað er skýrt

· skilji í stórum dráttum aðgengilegt efni í myndmiðlum

· geti hlustað eftir nákvæmisatriðum þegar þörf krefur

· skilji algengustu orðasambönd og orðatiltæki í daglegu máli

· skilji algengar upplýsingar, fyrirmæli og leiðbeiningar tengdar daglegu lífi

Lestur
· geti lesið einfaldar smásögur, skáldsögur, frásagnir og fræðsluefni ætlað börnum og unglingum

· skilji megininntak í aðgengilegum stuttum frásögnum dagblaða og tímarita með myndum til stuðnings

· geti fundið ákveðnar upplýsingar í styttri textum sem tengjast daglegu lífi, t.d í auglýsingum og bæklingum 
· skilji einfaldar leiðbeiningar, t.d. leiðarvísa
· kunni að nýta sér einföld orðasöfn
Talað mál – samskipti
· geti tekið þátt í samtölum um daglegt líf og áhugasvið
· geti komið með uppástungur og komist að samkomulagi um einföld atriði, t.d. hvað á að gera og hvert á að fara
· geti tjáð sig og spurt um óskir, þarfir og líðan
· geti beðið viðmælendur sína um að endurtaka sig og umorða ef þarf
· geti bjargað sér við algengar aðstæður, t.d.í verslunum og á ferðalögum

Talað mál – frásögn
· geti sagt á skýran hátt frá daglegu lífi sínu og nánasta umhverfi

· geti sagt í aðalatriðum frá því sem hann hefur lesið eða heyrt

· geti lýst í megindráttum því sem hann hefur reynt og upplifað

· geti gefið einfaldar upplýsingar og leiðbeiningar

Ritun
· geti skrifað nokkuð rétt samfelldan texta eftir fyrirmyndum eða fyrirmælum

· geti skrifað stuttan texta um kunnuglegt efni

· geti skrifað ýmiss konar textagerðir, t.d. póstkort, texta við myndasögur og tölvupóst

· geti samið stuttan texta, t.d. sögu eða ljóð

· geti notað algengustu tengiorð og greinarmerki
Áfangamarkmið við lok 10. bekkjar

Í viðmiðunarstundaskrá í almennum hluta aðalnámskrár grunnskóla frá desember 2006 er lágmarkskennslutími settur fram í þremur tímabilum, þ.e. fyrir 1.–4. bekk, 5.–7. bekk og 8.–10. bekk. Skólar hafa svigrúm til að skipta lágmarkstímum á hverju námssviði milli ára innan hvers tímabils. Skal skipulag og skipting kennslutíma fyrir hvert námssvið birt í skólanámskrá. 
Hér á eftir fara námsmarkmið fyrir 8., 9. og 10. bekk. 
Námsmarkmið 8. bekkjar
Í 8. bekk eiga nemendur að geta skilið og talað um það sem snertir daglegt líf og kunnugleg málefni. Viðfangsefni eiga að vekja áhuga og hvetja til persónulegs þroska og sjálfstrausts. Áríðandi er að kennsluaðferðir styðji  nemendur í að vera virkir í námi sínu og miklu skiptir að þeir þjálfist í að tileinka sér þann orðaforða sem fengist er við hverju sinni.

Aðgengilegt lesefni ætlað unglingum og áhugaverð hljóm- og myndbönd styrkja málvitund og auka skilning á menningarheimi enskumælandi þjóða. Mikilvægt er að nemendur lesi á eigin spýtur einfaldar bækur. Við lok skólaársins skulu nemendur hafa fengið þjálfun í grunnþáttum málfræðinnar og geta beitt henni nokkuð rétt. Skipulega ritun skal bæði æfa markvisst eftir fyrirmyndum eða fyrirmælum. Einnig þarf að örva nemendur til að skrifa frá eigin brjósti. Þjálfa þarf nemendur í að nota sjálfsögð hjálpargögn í ritun og lestri, svo sem íslensk-enskar og ensk-íslenskar orðabækur og einföld leiðréttingarforrit.

Eðlilegt er að kennslan fari að mestu leyti fram á ensku.
Nemandi

Hlustun
· skilji efni tengt daglegu lífi þegar talað er skýrt, t.d. um líf jafnaldra í enskumælandi löndum

· skilji aðalatriði í sögu, frásögn og samtali tveggja 

· geti fylgt meginþræði í myndmiðlaefni sem tengist áhugasviði

· geti fylgt nokkuð nákvæmum leiðbeiningum og upplýsingum   

· geri sér nokkra grein fyrir formlegu og óformlegu máli

Lestur
· geti lesið sér til gagns og gamans margs konar léttari texta, t.d. í tímaritum og greint aðalatriði frá aukaatriðum
· geti lesið einfaldaðar smásögur og styttri skáldsögur

· skilji lykilatriði í aðgengilegu fjölmiðlaefni

· geti lesið nákvæmlega eða hraðlesið eftir þörfum

· geti leitað sér upplýsinga í uppflettiritum

· geti fundið og skilið leiðbeiningar og upplýsingar um það sem snertir daglegt líf, t.d. tómstundir og  ferðalög
· kunni að nýta sér orðabækur
Talað mál – samskipti
· geti átt samskipti og skipst á upplýsingum um það sem snertir nánasta umhverfi og daglegt líf

· hafi lipur tök á framburði, ítónun, áherslum og hrynjandi

· geti rætt um viðfangsefni sem hann hefur kynnt sér

· geti sett fram skoðun á skýran hátt

· geti notað málið við ýmsar aðstæður, t.d. látið í ljós ánægju og skipst á skoðunum við aðra á viðeigandi hátt

Talað mál – frásögn
· geti tjáð sig um daglegt líf og ýmis efni sem hann hefur kynnt sér

· geti sagt frá og lýst atburðum og athöfnum 

· geti sagt skilmerkilega frá því sem hann hefur lesið eða heyrt 

· geti flutt einfalda, undirbúna kynningu

Ritun
· geti skrifað stuttan samfelldan texta á tiltölulega réttu máli, t.d. stuttar sögur, endursagnir og dagbókarbrot eftir fyrirmælum

· geti lýst eigin reynslu, samskiptum, tilfinningum og tengslum við aðra á einfaldan hátt
· geti tjáð sig um það sem hann hefur horft á, lesið eða heyrt um
· geti notað algengustu tengiorð til að lýsa atburðarás t.d. first, then, later
· kunni að nýta sér leiðréttingarforrit
Námsmarkmið 9. bekkjar
Í 9. bekk eiga nemendur að geta skilið og talað um kunnugleg og ný málefni daglegs lífs og nánasta umhverfis. Mikilvægt er að nemendur lesi margs konar fræðslu- og afþreyingarefni til að auka orðaforða og mál​tilfinningu. Allir nemendur ættu að lesa nokkrar hraðlestrarbækur við hæfi. Einnig skiptir miklu að virkja í tali og ritun þann orðaforða sem kemur fyrir í námsefninu. 
Áríðandi er að það efni sem fengist er við hverju sinni höfði til nemenda og hvetji þá til að hugsa sjálfstætt og mynda sér skoðun. Nemendur fá innsýn í menningu og siði enskumælandi þjóða í gegnum fjölbreytilegt hlustunar- og lesefni. 
Við lok 9. bekkjar eiga nemendur að hafa fengið þjálfun í því helsta sem lýtur að málfræði enskrar tungu í gegnum þau viðfangsefni sem fengist hefur verið við. Áhersla er lögð á skipulega ritun, svo sem að skipta í efnisgreinar og auka samfellu og flæði textans. Auk þess er mikilvægt að nemendur spreyti sig í skapandi notkun málsins. 
Paravinna, hópvinna, jafnt sem einstaklingsvinna hentar vel til að efla áhuga nemenda og tryggja fjölbreytni. Ferlisritun og sjálfsmat ýtir undir sjálfstæð vinnubrögð og gerir nemendur meðvitaða um mikilvægi þess að vera virkur í eigin námi. 
Eðlilegt er að kennslan fari fram á ensku.

Nemandi

Hlustun
· skilji fyrirhafnarlítið þegar talað er nokkuð skýrt um málefni sem hann þekkir 
· geti fylgt nokkuð nákvæmum fyrirmælum og leiðbeiningum, t.d.  leiðarlýsingum
· geti nýtt sér hlustunarefni til frekari vinnu, t.d. í ritun eða endursögn
· geti fylgt atburðarás í sögu eða frásögn
· skilji aðalatriði í fréttatengdu sjónvarpsefni sem snertir áhugasvið hans
· kunni að beita mismunandi aðferðum eftir eðli texta og tilgangi með hlustuninni, t.d. hlustað eftir smáatriðum eða hlustað eftir aðalatriðum
Lestur
· geti lesið og skilið fyrirhafnarlítið aðgengilegt fræðslu- og  skemmtiefni sem tengist áhugasviði hans
· geti lesið einfaldaða texta sér til ánægju, t.d. smásögur og stuttar skáldsögur

· skilji megininntak í völdu fjölmiðlaefni sem tengist daglegu lífi, t.d. í dagblöðum

· skilji einfaldar og skýrt orðaðar leiðbeiningar, t.d. leiðarvísi eða uppskrift

· geti leitað sér heimilda til að nýta í viðfangsefnum

· geti nýtt sér samhengi texta til að geta sér til um merkingu orða

Talað mál – samskipti
· geti notað ensku á lipran hátt í persónulegum samskiptum, m.a. tjáð skoðanir og tilfinningar og brugðist við samsvarandi viðbrögðum frá öðrum

· geti óundirbúið tekið þátt í samræðum um persónuleg og kunnugleg málefni 

· geti notað málið á viðeigandi hátt við ýmsar algengar aðstæður, t.d. við að leysa mál og skipuleggja eða framkvæma eitthvað með öðrum

· geti bjargað sér við algengar aðstæður daglegs lífs, t.d. spurst fyrir, leitað sér aðstoðar

· kunni að nota kurteisisorð í daglegum samskiptum, t.d. þegar skoðanir eru skiptar

Talað mál – frásögn
· geti tjáð sig með réttum áherslum og hrynjandi á eðlilegu og skýru máli 

· geti sagt frá eigin reynslu og því umhverfi sem hann þekkir

· geti flutt undirbúna kynningu um kunnuglegt efni

· geti gert grein fyrir því sem hann hefur lesið um, hlustað eða horft á og sett fram skoðun

· geti sagt frá væntingum og fyrirætlunum

Ritun
· hafi náð nokkru valdi á uppröðun efnisgreina og geti beitt algengustu greinarmerkjum og tengiorðum

· geti virkjað ímyndunaraflið og samið eigin texta, t.d. sögu eða ljóð 

· kunni nokkur skil á hvernig skrifað er í mismunandi tilgangi og kunni að haga orðum sínum í samræmi við aðstæður, t.d. í formlegri fyrirspurn eða persónulegu bréfi

· geti tjáð sig um það sem hann hefur horft á, lesið eða heyrt um

· geti tjáð sig um það sem snertir hann persónulega, t.d. reynslu, tilfinningar og skoðanir
· kunni að nota orðabækur í tengslum við ritun
Námsmarkmið 10. bekkjar
Í 10. bekk er lögð áhersla á að nemendur öðlist góða almenna færni í ensku og geti nýtt tungumálið heima og erlendis sem og til frekara náms. Mikilvægt er að nemendur skilji talað mál af helstu málsvæðum enskrar tungu um efni sem þeir þekkja. Einnig skiptir miklu að nemendur þjálfist í að nota málið og tjá sig á skýran og skipulegan hátt. Til þess að svo geti orðið þurfa þeir m.a. að ná valdi á fjölbreytilegum orðaforða, bæði með því að hlusta og lesa ýmiss konar lengri sem styttri texta sér til gamans og fróðleiks. Einnig er gert ráð fyrir að nemendur lesi upp á eigin spýtur nokkrar hraðlestrarbækur. Í 10. bekk er lögð áhersla á að nemendur geti beitt helstu hefðum ritað máls, bæði hvað varðar innihald og uppsetningu og kunni að vinna samkvæmt venjum ferlisritunar. 
Leggja skal áherslu á að málfræði og orðaforði sé þjálfaður í tengslum við viðfangsefnin og að verkefnin hafi merkingu og inntak fyrir nemendur. Gæta skal þess að viðfangsefnin hverju sinni séu áhugaverð og að nemendur þjálfist í fjölbreytilegum vinnubrögðum í hóp- og paravinnu auk þess að vinna einir. Það er mikilsvert að auka innsýn og skilning á menningu enskumælandi þjóða. Það má m.a. gera í tengslum við bókmenntir, aðgengilegt fjölmiðlaefni um málefni líðandi stundar, dægurlagatexta, kvikmyndir og Netið. 
Áríðandi er að nemendur temji sér sjálfstæð vinnubrögð, sem og að þeir myndi og greini frá skoðun sinni á viðfangsefnunum. Þá þurfa þeir að gera sér grein fyrir eigin ábyrgð í námi og hvernig þeir geta styrkt og bætt kunnáttu sína. 
Eðlilegt er að kennsla fari fram á ensku.

Nemandi

Hlustun
· skilji ensku af helstu málsvæðum enskrar tungu um efni sem hann þekkir þegar talað er skýrt

· skilji almennar upplýsingar og fyrirmæli, bæði aðalatriði og nákvæmar upplýsingar

· geti fylgst með megininnihaldi í fjölmiðlum þegar um kunnuglegt efni er að ræða

· geti fylgt meginþræði í samtali um efni sem hann þekkir þegar nokkrir tala saman

· geti fylgt atburðarás í sögu eða frásögn

· skilji og geti nýtt sér inntak í stuttu erindi um efni sem er honum kunnugt

· geri sér grein fyrir mismunandi málsniði

Lestur
· geti lesið sér til gagns og fróðleiks aðgengilegt fræðsluefni, t.d. úr tímaritum og rafrænum miðlum

· geti lesið sér til ánægju ljóð, smásögur og skáldsögur í fullri lengd ætlaðar enskumælandi lesendum, t.d. enskar unglingabækur og reyfara

· kunni að nota orðabækur og orðasöfn, t.d. ensk-enskar orðabækur

· kunni að beita mismunandi lestrarlagi eftir eðli texta og tilgangi með lestrinum

· geti dregið ályktanir, lesið á milli línanna, giskað á orð út frá samhengi og áttað sig á uppbygginu texta

· kunni að greina á milli helstu textategunda
Talað mál – samskipti
· geti tekið þátt í samræðum um efni sem hann þekkir, tjáð skoðanir sínar og tilfinningar og brugðist við með hljómfalli sem hæfir aðstæðum 

· geti byrjað samtal og endað, lagt orð í belg, umorðað og leiðrétt sig 

· geti bjargað sér við óvæntar aðstæður

· kunni að nota málið við ýmsar aðstæður daglegs lífs, t.d. við að komast að sameiginlegri niðurstöðu með öðrum, láta í ljós aðdáun/vanþóknun, vera sammála/ósammála

· kunni að nota föst orðasambönd sem eru algeng í daglegum sam​skiptum

· kunni að tjá sig mismunandi formlega eftir aðstæðum

Talað mál – frásögn
· geti tjáð sig skýrt og skiljanlega með eðlilegum áherslum og hrynjandi

· geti flutt stutt undirbúið erindi um viðfangsefni sem hann hefur aflað sér heimilda um 

· geti gert grein fyrir skoðun sinni á efni sem hann hefur kynnt sér og rökstutt hana að nokkru

· geti sagt óundirbúið frá atviki 

· geti veitt upplýsingar um menningu sína og umhverfi

Ritun
· geti skrifað skipulegan texta um kunnuglegt efni, skipt í efnisgreinar og beitt nokkurri nákvæmni í málfari

· geti skrifað ýmsar gerðir af styttri textum, t.d. viðbrögð við texta og lýsingar

· kunni að haga orðum sínum í samræmi við aðstæður, viðtakanda, tilgang ritunar og gerð texta 

· geti virkjað hugarflugið og skáldað og skapað eigin texta 

· geti skrifað umsögn um kvikmynd, bók eða leikrit og fylgt ákveðnu formi

· geti skrifað hálfformlegt bréf, t.d. tölvupóst, þar sem leitað er eftir almennum upplýsingum eða brugðist við fyrirspurnum

· kunni að nýta sér hjálpargögn, svo sem orðabækur, málnotkunarbækur og leiðréttingarforrit

Danska
Inngangur

Danska er annað erlenda tungumálið sem nemendur læra í grunnskóla. Með námi í dönsku er stuðlað að því að viðhalda og efla tengsl við Norðurlönd.

Danska er kennd vegna samskipta og menningartengsla við Danmörku og aðrar norrænar þjóðir en saga okkar og menning er samofin sögu og menningu Dana.  Stór hópur Íslendinga sækir nám og störf í Danmörku. 

Danska og íslenska eru náskyld tungumál og auðveldar það Íslendingum dönskunámið. Segja má að dönskukunnátta sé lykill að Norðurlöndum því að auk þess að greiða fyrir öllum samskiptum við Dani auðveldar færni í dönsku einnig samskipti við þá sem tala norsku og sænsku.

Mikilvægt er að í dönskukennslunni verði nemendum opnuð sýn á menningu og lifnaðarhætti í Danmörku og með því verði reynt að skapa jákvætt viðhorf og umburðarlyndi gagnvart því sem er framandi og frábrugðið íslenskri menningu. Til þess að danskan nýtist nemendum í námi og starfi eru kynni af dægurmenningu og samskiptaháttum mikilvæg. Á öllum stigum dönskunámsins ber að stuðla að því að nemendur fái sem oftast tækifæri til að upplifa dönskuna eins og hún er notuð í daglegu lífi af þeim sem hafa hana að móðurmáli. Þá er æskilegt að gera menningu Danmerkur sýnilega í kennslustofunni með því að nota efni sem fjallar á ólíkan hátt um málefni líðandi stundar, t.d. í dagblöðum, tímaritum, sjónvarpi, útvarpi og á Netinu. 

Danska fyrir táknmálsnemendur

Lögð er áhersla á að táknmálsnemendur læri málið á grundvelli ritmálsins, með þýðingum og samanburði við íslenskt og danskt táknmál. 

Danska, eða eitt norrænt mál, er ekki síður mikilvæg fyrir táknmálsnemendur en aðra nemendur grunnskólans. Heyrnarlausir á Norðurlöndunum hafa mikla samvinnu á ýmsum sviðum. Norðurlandaráð heyrnarlausra vinnur að hagsmunamálum heyrnarlausra þar sem barátta fyrir táknmálum landanna er efst á blaði. Auk þess stendur ráðið fyrir ýmsum mótum, ráðstefnum og fundum og norrænni menningarhátið á fjögurra ára fresti. Þessi samvinna þýðir að mikilvægt er að nemendur kynnist dönsku táknmáli og verði færir um að skilja og geti tjáð sig á norrænu ritmáli.

Fyrir táknmálsnemendur þýddi tölvutæknin byltingu á sviði samskipta á ritmáli eða táknmáli með texta- eða myndskilaboðum, tölvupósti, MSN og öðrum leiðum sem Netið býður upp á. Þessir nýju möguleikar til samskipta gera það að verkum að tungumálanám verður enn hagnýtara og fleiri möguleikar bjóðast til þess að eiga lifandi samskipti við jafnaldra í öðrum löndum. Í staðinn fyrir samtalsæfingar á dönsku má nota nýja samskiptatækni til að eiga lifandi samskipti fyrst og fremst á ritaðri dönsku en jafnvel líka á dönsku táknmáli.   

Lokamarkmið dönskunáms í grunnskóla
Nemandi
· geti lesið í ólíkum tilgangi og beitt ólíkum lestraraðferðum (leitarlestur, yfirlitslestur, hraðlestur og nákvæmnislestur)

· geti lesið sér til gagns og ánægju og getið sér til um merkingu orða út frá samhengi
· skilji heildarinntak í munnlegum frásögnum og samtölum tveggja um efni almenns eðlis sem hæfir aldri hans og þroska
· geti hlustað eftir og skilið smáatriði í samtölum, tilkynningum og frásögnum þar sem nauðsynlegt er að skilja til fullnustu það sem sagt er
· geti óundirbúið tekið þátt í samræðum við ólíka viðmælendur um efni sem hann þekkir, hefur áhuga á eða sem tengist daglegu lífi
· geti sagt nokkuð lipurlega frá ýmsu sem hann hefur áhuga á og haldið rökréttum þræði í frásögninni
· geti skrifað samfelldan texta með einföldum aukasetningum og beitt meginreglum um málnotkun
· kunni aðferðir til þess að auka orðaforða sinn á markvissan hátt
· viti hvernig hann getur stuðlað að eigin framförum í málanáminu
· hafi öðlast aukna málvitund í dönsku
· hafi fengið innsýn í danska siði, menningu og þjóðfélag
Námsmat

Námsmat í 7. bekk

Við upphaf tungumálanáms þurfa nemendur fyrst og fremst á hvatningu að halda. Námsmat þarf að vera fjölbreytt og endurspegla þær leiðir sem farnar hafa verið í kennslunni. Árangur skal metinn bæði með könnunum, símati og verkefnum sem unnin eru í kennslustundum, auk þess sem nemendur taki sjálfir þátt í einföldu sjálfsmati og jafningjamati. Við sjálfsmat nemenda getur verið gott að nota Evrópsku tungumálamöppuna. Í námsmati skal taka mið af öllum færniþáttum tungumálsins sem fram koma í markmiðslýsingum. Enn fremur er mat á orðaforða hluti af námsmati í öllum færniþáttum. Verkefnin, sem lögð eru fyrir til námsmats, verða að taka mið af þroska nemenda. Munnlega þáttinn má meta m.a. í kennslustundum með jafningjamati, sjálfsmati og mati kennarans.

Námsmat í 8.–10. bekk 

Til að námsmat gefi góða mynd af námsstöðu nemenda er mikilvægt að það sé fjölbreytt. Sjálfsmat og jafningjamat gerir kröfur um að nemandinn taki ábyrga afstöðu. Til að auðvelda nemendum mætti styðjast við margs konar gátlista við sjálfsmatið og má nefna sérstaklega Evrópsku tungumálamöppuna. Sjálfsmat er mikilvægt til þess að nemandinn taki virkan þátt í að meta eigin framfarir og stöðu í námi. 

Námsmatið þarf að endurspegla markmiðin og kennsluna þannig að það nái til allra færniþáttanna fjögurra. Námsmatið verður að vera fjölbreytt og miðast við að meta hvernig nemandinn notar tungumálið og yfirfærir þekkingu sína í mismunandi samhengi. Mat á orðaforða á að vera hluti af matinu. Munnlega færni er hægt að meta á ýmsan hátt í kennslustundum, t.d. í samtalsæfingum, hópverkefnum og kynningum, með jafningjamati, sjálfsmati og mati kennara. Mikilvægt er að kennari meti frammistöðu nemenda jafnóðum á kerfisbundinn hátt, m.a. með gátlistum, matslistum og dagbókarfærslum. 

Námsmat á að veita upplýsingar um námsárangur og framvindu náms einstakra nemenda. Mikilvægt er að nemendur séu virkir þátttakendur í námsmatinu og þeim sé ávallt ljóst hvað verði metið hverju sinni.

Áfangamarkmið við lok 4. bekkjar

Samkvæmt almennum hluta aðalnámskrár grunnskóla frá desember 2006 er gert ráð fyrir að nám í dönsku hefjist í 7. bekk. Engin markmið eru því sett fram fyrir 1.–4. bekk. 
Áfangamarkmið við lok 7. bekkjar

Skólar hafa svigrúm til að skipta lágmarkstímum á hverju námssviði á milli ára innan hvers tímabils, þ.e. í 1.–4. bekk, 5.–7. bekk og 8.–10. bekk. Ef skóli kýs að hefja dönskukennslu fyrr en í 7. bekk eru leiðbeiningar um aðfaranám settar fram í viðauka. 

Námsmarkmið 7. bekkjar
Mikilvægt er að kennslan sé lifandi, að nemendum miði hratt áfram og að þeir sjái árangur af náminu. Leggja ber áherslu á að nemendur skilji það sem sagt er í skólastofunni og geti tjáð sig munnlega um ákveðna hluti í umhverfi sínu. Ekki er óeðlilegt í upphafi málanáms að nemendur líki eftir ræðu annarra en þó skal kappkosta að gefa nemendum sem fyrst og oftast tækifæri til að nota málið á skapandi hátt. Lesskilning þarf einnig að þjálfa eins fljótt og kostur er. Ritunarverkefni eru örstutt og stýrð og nær eingöngu notuð til þess að festa orðaforða. Brýnt er að nemendum sé gerð grein fyrir markmiðum með dönskunáminu og hvernig tungumál lærist. Nemendur þurfa að geta unnið sjálfstætt, vitað hvernig þeir geti aukið færni sína og borið nokkra ábyrgð á framförum sínum í tungumálinu. Sérstök áhersla er lögð á að efla málvitund nemenda með fjölbreytilegum viðfangsefnum sem henta þessu aldursstigi. Nefna má tungumálaleiki, söngva með einföldum textum og þrautalausnir. 

Í byrjendakennslu er haft að leiðarljósi að byrjendur fjalli fyrst um þá þætti sem standa þeim næst, þ.e. sjálfa sig, nánasta umhverfi, skólann, fjölskylduna, uppáhaldsmatinn, gæludýr og íþróttir.

Nemandi

Hlustun

· geti greint heiti og einstök orð, án þess að skilja nákvæmlega, þegar talað er á einföldu máli um viðfangsefnið
· geti skilið þegar við hann er talað á skýru og einföldu máli um efni sem tengist daglegu lífi hans
· geti skilið einfaldar leiðbeiningar og upplýsingar, t.d. í tali kennara, sem varðar umgengni í skólastofu
· geti skilið aðalatriði í einföldum samtölum tveggja í þar til gerðum hlustunaræfingum
· skilji nákvæmlega stuttar  setningar, t.d. lýsingar

Lestur

· geti lesið stuttan texta án þess að skilja hann til fullnustu í þeim tilgangi að finna í honum ákveðnar upplýsingar (leitarlestur)
· geti lesið stutta texta með algengum, gagnsæjum orðaforða um efni sem hann þekkir
· geti áttað sig á megininnihaldi í lengri texta sem skrifaður er á léttu máli og með orðaforða sem tengist efninu
· geti skilið til fullnustu stutta valda texta sem fjalla um efni sem hann þekkir
Talað mál – samskipti
· geti unnið samtalsæfingar út frá fyrirmyndum sem fengist hefur verið við
· geti heilsað, kynnt sig og þakkað fyrir sig og afsakað sig með viðeigandi orðalagi
· geti myndað einfaldar setningar, t.d. tjáð skoðanir sínar og tilfinningar með einföldu orðalagi
· geti myndað og svarað einföldum spurningum út frá orðaforða sem tengist viðfangsefninu
· geti notað grunnorðaforða úr þekktum efnisflokkum, sem fengist hefur verið við, á eigin forsendum í nýju samhengi
Talað mál – frásögn
· geti sagt í stuttu, einföldu máli frá efni sem fjallað hefur verið um
· geti líkt eftir framburði á algengum orðum, orðasamböndum og stuttum setningum
· geti notað orð og orðasambönd, sem hann hefur lært, til að tjá sig um afmörkuð efni
Ritun
· geti skrifað stök orð, t.d orðalista, setningar og örstutta texta með orðaforða úr efnisflokkum sem fengist er við
· geti skrifað stuttar kveðjur eða póstkort
Áfangamarkmið við lok 10. bekkjar

Í viðmiðunarstundaskrá í almennum hluta aðalnámskrár grunnskóla frá desember 2006 er lágmarkskennslutími settur fram í þremur tímabilum, þ.e. fyrir 1.–4. bekk, 5.–7. bekk og 8.–10. bekk. Skólar hafa svigrúm til að skipta lágmarkstímum á hverju námssviði milli ára innan hvers tímabils. Skal skipulag og skipting kennslutíma fyrir hvert námssvið birt í skólanámskrá. 
Hér á eftir fara námsmarkmið fyrir 8., 9. og 10. bekk. 

Námsmarkmið 8. bekkjar
Nemendur þurfa að fá tækifæri til að hlusta á dönskuna eins oft og kostur er. Æskilegt er að kennarinn noti dönsku eftir föngum í samskiptum sínum við nemendur. Með því er átt við öll einföld, almenn samskipti innan skólastofunnar. Hlustunarefni, sem ætlað er til kennslu, er ekki síður mikilvægt. Með markvissri notkun á hvoru tveggja ætti nemendum að fara hratt og örugglega fram í að skilja hið talaða mál.

Nauðsynlegt er að nemendur venjist á að tala málið. Til að nýta tímann sem best er mælt með notkun talæfinga þar sem nemendur tjá sig í pörum eða litlum hópum.

Megintilgangur með lestri nemenda á þessu stigi er að þeir auki við orðaforða sinn. Nemendur þurfa að kynnast mismunandi lestraraðferðum og venjast því að lesa með ólíkan tilgang í huga. Miða má við að nemendur hafi við lok 8. bekkjar hraðlesið minnst eina léttlestrarbók, u.þ.b. 30–40 síður.

Ritun er nær eingöngu ætlað að festa þann orðaforða sem tengist viðfangsefninu. Þess vegna ættu ritunarverkefni að vera stutt en mörg. 

Dæmi um viðfangsefni, sem gætu hentað í 8. bekk, eru: heimilið, mataræði unglinga, skyldustörf, félagarnir, persónulýsingar, tómstundir og hátíðisdagar.
Nemandi
Hlustun
· skilji flest venjuleg fyrirmæli og leiðbeiningar í tali kennara, nemenda og í þar til gerðu hlustunarefni
· geti greint lykilorð sem tengjast orðaforða viðfangsefnisins
· skilji aðalatriði í tilkynningum, samtölum og stuttum frásögnum
· geti fylgst með og haldið þræði þegar fjallað er um efni sem hann þekkir vel og hefur grunnorðaforða um, t.d. um sjálfan sig og nánasta umhverfi
· skilji til fullnustu stuttar setningar, t.d. upplýsingar, tilkynningar, leiðbeiningar og fyrirmæli
Lestur

· geti lesið einfalda texta sem tengjast viðfangsefninu í þeim tilgangi að finna ákveðnar upplýsingar (leitarlestur)
· geti lesið styttri texta og skilið aðalatriði hans (yfirlitslestur)
· geti við lestur getið sér til um merkingu orða út frá samhengi textans og með því að nota bakgrunnsþekkingu sem nemandinn hefur
· geti lesið og skilið til hlítar stutta einfalda texta sem tengjast efnisflokkum sem fengist er við
Talað mál – samskipti
· geti hafið og endað samtal
· geti tekið þátt í einföldum samræðum tveggja um efni sem hann þekkir vel úr sínu nánasta umhverfi
· geti mælt sér mót við einhvern og samið um stað og stund
· geti tekið þátt í hlutverkaleikjum eftir fyrirmyndum
· geti unnið stýrðar samtalsæfingar þar sem skiptast þarf á upplýsingum þar sem annar aðilinn hefur upplýsingar sem hinn hefur ekki og öfugt
· geti beðið um leyfi eða aðstoð, boðið fram aðstoð sína, leyft eitthvað eða hafnað einhverju
Talað mál – frásögn
· geti sagt frá sjálfum sér og persónulegum högum sínum og nánasta umhverfi á einfaldan hátt
· geti tjáð skoðanir sínar og tilfinningar
· geti notað grunnorðaforða í efnisflokkum, sem fengist hefur verið við, á eigin forsendum í nýju samhengi
· geti sagt í stuttu máli frá tilteknu efni með aðstoð orðtengslamynda eða minnispunkta
· geti sagt stutta sögu eða lýst einhverju út frá myndum eða minnispunktum
Ritun
· geti skrifað einföld skilaboð
· geti skrifað stuttar, einfaldar frásagnir sem byggjast á efni og orðaforða sem tengist viðfangsefninu, m.a. út frá einföldum orðtengslamyndum eða hjálparorðum
· geti skrifað dagbók og/eða leiðarbók
· geti skrifað kort og stutt persónuleg sendibréf, t.d. boðskort, jólakort, afmæliskort
· geti skrifað stutta texta út frá myndum eða myndasögum
Námsmarkmið 9. bekkjar
Lögð er sérstök áhersla á lestur og að nemendur lesi texta sem eru fjölbreyttir að lengd og gerð, noti markvisst allar lestraraðferðir og fái sérstaka þjálfun í að geta sér til um merkingu orða út frá samhengi. Nemendur eiga við lok áfangans að hafa lesið a.m.k. tvær léttlestrarbækur sem eru minnst 60–70 blaðsíður hvor.

Nemendur þurfa að fá tækifæri til að hlusta á dönsku í ólíkum tilgangi. Auk hefðbundins hlustunarefnis skal bent á að nýta má ýmiss konar myndefni til að auðvelda nemendum að skilja hið talaða mál.

Nemendur þurfa að fá ríkuleg tækifæri til að tjá sig jafnt í samtalsæfingum, hlutverkaleikjum og frásögnum. Mikilvægt er að nemendur venjist á að nota réttar áherslur jafnóðum og þeir læra ný orð.

Gert er ráð fyrir að ritunarverkefni lengist og gerðar eru auknar kröfur til nemenda bæði hvað varðar innihald og orðaforða. Mikilvægt er að nemendur fái tækifæri til að tjá sig skriflega með eigin orðum í fjölbreyttum verkefnum eftir ólíkum leiðum, t. d. einfaldri útgáfu af ferlisritun. 

Dæmi um viðfangsefni í 9. bekk eru: skólinn, samskipti unglinga, tíska, störf, lögreglumál, samgöngur og afþreying.

Nemandi

Hlustun

· geti skilið aðalatriði venjulegs talmáls í samtölum tveggja og frásögnum þegar fjallað er um málefni úr daglegu lífi hans eða í viðfangsefni sem fjallað er um í öðrum þáttum dönskunámsins
· skilji fyrirhafnarlítið þegar talað er beint við hann um málefni sem hann þekkir og hefur fengist við
· fylgi nokkuð auðveldlega atburðarás í frásögn þar sem hann getur sett sig inn í aðstæður
· geti skilið í grófum dráttum aðalatriði í stuttum sérvöldum brotum úr sjónvarpsþáttum sem fjalla um efni sem hann hefur innsýn í
· skilji og geti farið eftir nákvæmum fyrirmælum, t.d. leiðarlýsingum, upplýsingum og leiðbeiningum
Lestur

· geti fyrirhafnarlítið lesið stuttar greinar, blaðagreinar á léttu máli og léttar smásögur
· geti við lestur fundið tilteknar upplýsingar, t.d. á Neti, í blöðum og bæklingum
· geti skilið fyrirmæli, leiðbeiningar og valda stutta texta þar sem nákvæmnisskilnings er þörf
· geti skilið megininntak lengri texta með því að geta sér til um merkingu orða út frá samhengi, t.d. í smásögum, frásögnum og endursögnum
· geti lesið léttlestrarbækur fyrirhafnarlítið sér til gagns og ánægju
Talað mál – samskipti
· geti spunnið hlutverkaleiki út frá lykilorðum, orðasamböndum og myndum
· geti tjáð sig um einföld og fastmótuð verkefni sem þarfnast einfaldra og beinna tjáskipta um efni sem hann þekkir
· geti hrósað öðrum, látið í ljós þakklæti, ánægju eða óánægju og borið fram kvartanir
· geti átt í einföldum orðaskiptum við aðra og haldið samræðum gangandi og umorðað þegar orðaforða þrýtur
· geti beðið viðmælanda um að endurtaka, útskýra eða að segja með öðrum orðum það sem sagt var til að fullvissa sig um gagnkvæman skilning
· geti notað grunnorðaforða í efnisflokkum, sem fjallað hefur verið um, á eigin forsendum í nýju samhengi
· geti undirbúið jafnt sem óundirbúið tekið viðtal
Talað mál – frásögn
· geti endursagt stutta texta eða frásagnir með aðstoð minnispunkta og hjálparorða
· geti með einföldum hætti lýst útliti, persónuleika og lifnaðarháttum fólks auk atburða og fyrirætlana í daglegu lífi
· geti flutt stutta, undirbúna kynningu og svarað spurningum áhorfenda í kjölfarið
Ritun
· geti skrifað stutta texta (80–100 orð) frá eigin brjósti og notað orðaforða sem hann hefur tileinkað sér
· geti skrifað nokkrar einfaldar textagerðir, hvort heldur sem um er að ræða skapandi skrif eða stýrð verkefni
· geti skrifað ritunaræfingar þar sem notaður er ákveðinn orðaforði og orðasambönd, t.d. út frá myndum, fyrirmælum eða lýsingu á aðstæðum
· geti skrifað einfaldar endursagnir, t.d. út frá hlustun eða lestri
· geti skrifað einföld ljóð, t.d. út frá orðtengslamynd (orðablómi) eða fyrirmælum
· geti skrifað einfalda texta í nútíð og þátíð þar sem notaðar eru algengustu samtengingar, t.d. som, og, fordi, at
Námsmarkmið 10. bekkjar
Sem fyrr er unnið jöfnum höndum við alla þætti tungumálsins. Lögð er rík áhersla á að auka og virkja orðaforða nemenda í tali og ritun. 

Mikilvægt er að verkefnin séu þannig úr garði gerð að nemendur þurfi að leita lausna og að þeir skynji ólíkan tilgang með notkun málsins. Öll vinna með málnotkun og málfræði á að tengjast markvisst notkun orðaforða og notkun færniþáttanna fjögurra.

Miklu skiptir að skapa sem flest tækifæri fyrir nemendur til að tala málið, t.d. í samtölum, viðtölum og frásögnum og að hlustunarfærni sé þjálfuð í hverrri kennslustund. 

Stundum getur verið nauðsynlegt að grípa til bundinna ritunaræfinga til að þjálfa sérstaklega tiltekin málfarsleg atriði sem nemendum reynast erfið eða þörf er á að festa frekar í hugum þeirra. Leggja ber þó höfuðáherslu á að nemendur þurfi sjálfir að koma orðum að hugsunum sínum. Ferlisritun getur auðveldað nemendum að tjá sig í rituðu máli.

Lykilatriði er að nemendur kynnist fjölbreyttum lestextum sem valdir eru með tilliti til þess að nemendur geti tekist á við sífellt þyngri texta. Nemendur þurfa að fá þjálfun í notkun orðabóka við lestur og ritun. Við lok 10. bekkjar ættu nemendur að hafa lesið minnst tvær hraðlestrarbækur sem hæfa getu þeirra og eru um 100 síður hvor. Nemendur eiga einnig að hafa fengið nokkra innsýn í menningu og siði Dana. 

Dæmi um viðfangsefni í 10. bekk eru: fjölmiðlar, lífsstíll, framtíðaráform, dægurmenning, tilfinningar og líðan og ferðalög.

Nemandi

Hlustun
· skilji og geti nýtt sér hagnýtar upplýsingar sem heyrast við ákveðnar aðstæður, t.d. á járnbrautarstöð, á flugvelli, í banka, á matsölustað og öðrum stöðum sem tengjast daglegu lífi
· geti fylgt atburðarás í styttri frásögnum sem tengjast orðaforða þeirra efnisflokka sem unnið er með
· geti hlustað eftir tilteknum upplýsingum í samtali eða frásögn

· skilji heildarinntak í samtölum tveggja um efni almenns eðlis
· geti skilið aðalatriði úr stuttum útvarps- og sjónvarpsfréttum sem valdar eru með tilliti til nemandans
· skilji til fulls samtöl tveggja, tilkynningar og frásagnir þar sem notaður er orðaforði sem fengist er við
Lestur
· geti fyrirhafnarlaust lesið texta þar sem hann leitar eftir ákveðnum upplýsingum úr t.d. blöðum, bókum og rafrænum texta
· geti skilið megininntak í smásögum og skáldsögum sem ætlaðar eru unglingum og haldið þræði án þess að skilja hvert orð
· geti haft upp á og lesið texta og nýtt sér efnið til áfamhaldandi vinnu
· geti lesið sér til gagns mismunandi gerðir texta sem tengjast efnisflokkum sem fengist er við
· geti lesið og skilið nákvæmlega stutta texta eða textabrot þar sem efnið  tengist þeim orðaforða sem fengist er við
Talað mál – samskipti
· geti notað grunnorðaforða úr efnisflokkum, sem fjallað hefur verið um, á eigin forsendum í nýju samhengi
· geti tjáð sig um tilfinningar, þarfir, óskir og athafnir daglegs lífs af kurteisi og með viðeigandi orðalagi
· geti óundirbúið tekið þátt í samræðum um efni sem hann þekkir, hefur áhuga á eða sem tengist daglegu lífi, t.d. fjölskyldu, áhugamálum, starfi, ferðalögum og málefnum líðandi stundar
· hafi vald á nokkrum orðum sem gefa til kynna að hann vilji fá orðið, t.d. jamen, altså, ved du hvad
· geti beðið um upplýsingar og leiðbeiningar, t.d. á flugvöllum, lestarstöðvum, verslunum og veitingastöðum
· geti tjáð hug sinn og skoðanir, fært rök fyrir máli sínu, brugðist við skoðunum annarra og verið þeim sammála eða ósammála með viðeigandi orðalagi
· geti tekið viðtal og leitað eftir nánari upplýsingum í kjölfar svars viðmælanda.

Talað mál – frásögn
· geti endursagt smásögu, blaðagrein, frásögn, samræður eða viðtöl og svarað spurningum út frá innihaldi
· geti sagt nokkuð lipurlega frá ýmsu sem hann hefur áhuga á og haldið rökréttum þræði í frásögninni, t.d. sagt sögu, greint frá draumum sínum, vonum og væntingum, atburðum og reynslu
· geti sagt frá nánasta umhverfi sínu, landi og þjóð á einföldu máli
· geti verið með stutta undirbúna kynningu eða fyrirlestur fyrir framan hóp og svarað spurningum áhorfenda að kynningu lokinni
Ritun

· geti skrifað lengri samfelldan texta, t.d. ritgerðir, sögu, endursögn, frásagnir út frá myndum, fréttir, gagnrýni og viðtal
· geti tjáð sig um nokkuð sérhæft efni í tengslum við þemu eða annað sem fengist hefur verið við
· geti skrifað einfaldar aukasetningar
· geti tjáð skoðanir sínar og hugsanir á skiljanlegu rituðu máli og í góðu samhengi
· geti ritað stutta frásögn í rökréttu samhengi hratt og örugglega með því að umorða eftir þörfum þegar orðaforða þrýtur
· geti beitt grunnreglum málfræðinnar við ritun texta
· geti leitað upplýsinga um undantekningar frá meginreglum málfræði og málnotkunar eða þegar þekkingu nemenda þrýtur
Norska/Sænska

Inngangur

Kennsla í norsku eða sænsku stendur til boða nemendum sem hafa sérstök tengsl við Noreg eða Svíþjóð. Kennslan kemur í staðinn fyrir dönskukennslu og hefst á sama tíma og dönskukennsla hefst í grunnskólanum. 

Nemendur, sem hafa rétt á að velja norsku eða sænsku, þurfa að búa yfir undirstöðukunnáttu í málunum. Þeir hafa því kynnst samfélaginu, þekkja tjáskiptareglur þeirra og siði. Sumir þessara nemenda hafa málfarslegar og menningarlegar rætur bæði á Íslandi og í Noregi eða Svíþjóð. Mikilvægt er að þessir nemendur fái hvatningu til að viðhalda og styrkja tengsl við land og þjóð.

Undirstöðukunnátta, sem nemandi þarf að hafa til að geta stundað nám í norsku eða sænsku, er að skilja allvel talaða norsku/sænsku, geta lesið og skilið einfalda norska/sænska texta miðað við sinn aldurshóp og geta gert sig skiljanlegan á töluðu norsku/sænsku máli. Þessi lágmarkskunnátta er nauðsynleg til þess að nemendur geti nýtt sér það norskunám/sænskunám sem í boði er. 
Nemendahópurinn í norsku og sænsku hefur þá sérstöðu að vera fámennur og dreifður. Æskilegt er að nemendur geti notað dönskutímana til að lesa norsku/sænsku en kennslan fer oft fram utan venjulegs skólatíma. 
Leitast er við á öllum stigum norsku-/sænskunámsins að vekja nemendur til umhugsunar um ábyrgð á eigin námi og kenna þeim leiðir til að auka færni sína í tungumálinu. Nemendur eru vandir á að vinna sjálfstætt og nauðsynlegt er vegna sérstakrar stöðu þessara tungumála að náið samstarf sé milli heimilis og skóla, kennara og foreldra. 
Æskilegt er að nýta sem best alla tæknilega möguleika, s.s. tölvu- og símasamskipti, til að gefa nemendum tækifæri til að vinna að náminu í samvinnu við aðra nemendur og tryggja samskipti við kennara.
Lokamarkmið norsku- og sænskunáms í grunnskóla
Nemandi
· geti lesið alla almenna texta sér til gagns og ánægju

· skilji talað mál þegar fjallað er um efni almenns eðlis

· geti skilið aðalatriði ótextaðra kvikmynda sem fjalla um efni sem hæfir aldri hans

· skilji heildarinntak í munnlegum frásögnum og samtölum um efni sem hæfir aldri hans og þroska

· geti tjáð hugsun sína og skoðanir og fært rök fyrir máli sínu

· geti átt frumkvæði að og tekið þátt í samræðum við ólíka viðmælendur um efni sem hann þekkir

· geti skrifað samfelldan texta og beitt meginreglum um málnotkun

· geti hagað orðum sínum og málfari í samræmi við efni textans hverju sinni á eigin forsendum

· viti hvernig hann getur stuðlað að eigin framförum í málanáminu og geri sér grein fyrir ábyrgð á eigin námi

· hafi fengið innsýn í norska/sænska menningu, sögu og þjóðfélag

· hafi fengið hvatningu til að halda mállýsku sinni við og varðveita tengsl sín við Noreg/Svíþjóð

· hafi öðlast skilning á sérstöðu sinni sem tvítyngdur einstaklingur með rætur í tveimur löndum

· hafi öðlast skilning á skyldleika norrænna mála og menningarheima
Námsmat

Námsmat í 7. bekk

Námsmat þarf að vera fjölbreytt og endurspegla þær leiðir sem farnar hafa verið í kennslunni. Árangur skal metinn bæði með könnunum, símati og verkefnum sem unnin eru í kennslustundum. Nemandinn tekur virkan þátt í að meta eigin framfarir og stöðu í námi. Í námsmati skal taka mið af öllum færniþáttum tungumálsins sem fram koma í markmiðslýsingum. Verkefnin, sem lögð eru fyrir til námsmats, verða að taka mið af þroska nemenda. Munnlega þáttinn má meta m.a. í kennslustundum með jafningjamati, sjálfsmati og mati kennarans.

Mikilvægt er að nemendum og forráðamönnum þeirra sé ljós framkvæmd og viðmið námsmats. 

Námsmat í 8.–10. bekk

Námsmatið þarf að endurspegla markmiðin og kennsluna þannig að það nái til allra færniþáttanna fjögurra. Námsmat á að veita upplýsingar um námsárangur og framvindu náms einstakra nemenda. Námsmat ætti að vera stöðugt og alhliða og endurspegla kunnáttu, færni og virkni nemandans í tungumálinu. 

Mat á orðaforða á að vera hluti af matinu. Munnlega færni er hægt að meta á ýmsan hátt í kennslustundum, t.d. í samtalsæfingum, hópverkefnum og kynningum, með jafningjamati, sjálfsmati og mati kennara. Mikilvægt er að kennari meti frammistöðu nemenda jafnóðum á kerfisbundinn hátt, m.a. með gátlistum, matslistum og dagbókarfærslum. 

Sjálfsmat og jafningjamat gerir kröfur um að nemandinn taki ábyrga afstöðu en til að auðvelda nemendum mætti styðjast við margs konar gátlista við sjálfsmatið. Sjálfsmat er mikilvægt til þess að nemandinn taki virkan þátt í að meta eigin framfarir og stöðu í námi.
Áfangamarkmið við lok 4. bekkjar

Samkvæmt almennum hluta aðalnámskrár grunnskóla frá desember 2006 er gert ráð fyrir að nám í dönsku hefjist í 7. bekk. Þar sem nám í norsku/sænsku fylgir námi í dönsku eru engin markmið sett fram fyrir 1.-4. bekk. 

Áfangamarkmið við lok 7. bekkjar

Samkvæmt almennum hluta aðalnámskrár grunnskóla frá desember 2006 er gert ráð fyrir að nám í dönsku hefjist í 7. bekk. Sama gildir um norsku og sænsku. Skólar hafa svigrúm til að skipta lágmarkstímum á hverju námssviði á milli ára innan hvers tímabils, þ.e. í 1.–4. bekk, 5.–7. bekk og 8.–10. bekk. Ef skóli kýs að hefja norsku-/sænskukennslu fyrr en í 7. bekk eru leiðbeiningar um aðfaranám settar fram í viðauka. 

Námsmarkmið 7. bekkjar
Í upphafi er lögð megináhersla á tal og hlustun í náminu. Nemendur fá tækifæri til að hlusta á norsku/sænsku í fjölbreyttu samhengi. Megin​tilgangur með lestri nemenda á þessu stigi er að þeir auki við orðaforða sinn og fá þeir markvissa þjálfun í notkun orðabóka og annarra hjálpargagna. Nemendur þurfa að kynnast mismunandi lestraraðferðum og venjast því að lesa með ólíkan tilgang í huga. Markmið með ritun er að nota þann orðaforða sem þeir hafa fyrir og festa nýjan orðaforða. 
Reynt er að byggja kennslu sem mest á reynslu og þekkingu nemenda sjálfra og rifja upp og skilgreina það sem þeir kunna fyrir. Athygli nemenda er beint að sameiginlegum og ólíkum atriðum í norsku/sænsku annars vegar og íslensku hins vegar. Nemendur eru hvattir til að halda mállýskum sínum við og gerðir meðvitaðir um þær.
Norska/sænska er notuð í kennslustundum og nemendur hvattir til að tala og vinna sem mest saman.
Nemandi
Hlustun
· geti skilið þegar við hann er talað á norsku/sænsku í fjölbreyttu samhengi um efni sem tengist daglegu lífi hans

· geti verið virkur þátttakandi í kennslustund þar sem unnið er á norsku/sænsku

· geti skilið aðalatriði í samtölum um efni sem hann hefur innsýn í

· geti skilið aðalatriði í einföldum sögum og ljóðum

Lestur 
· geti lesið stutta texta án þess að skilja þá til fullnustu í þeim tilgangi að finna í þeim ákveðnar upplýsingar (leitarlestur)
· geti lesið stutta texta sér til gagns um efni sem hann þekkir
· geti áttað sig á megininnihaldi í lengri texta sem fjallar um efni sem hann hefur þekkingu á eða innsýn í
· geti skilið til fullnustu stutta valda texta sem fjalla um efni sem hann þekkir 

· geti lesið og farið eftir fyrirmælum á norsku/sænsku

Talað mál – samskipti

· geti tjáð sig um efni úr daglega lífinu á norsku/sænsku og tjáð skoðun sína
· geti myndað og svarað spurningum út frá orðaforða sem hann hefur vald á
· geti notað orðaforða sem fengist hefur verið við á eigin forsendum í nýju samhengi
· geti tekið þátt í samræðum og umræðum um málefni úr daglegu lífi
Talað mál – frásögn

· geti í stuttu máli gert grein fyrir efni sem hann hefur kynnt sér
· geti lesið upphátt sögur og ljóð með góðum framburði
Ritun
· geti skrifað stutta, samfellda texta um efni sem hann hefur þekkingu á 
· geti skrifað dagbók eða leiðarbók 
· geti skrifað stutta endursögn um efni sem hann hefur lesið um eða heyrt 

· geti skrifað kort og stutt persónuleg sendibréf til vina/ættingja í Noregi/ Svíþjóð, t.d. boðskort, jólakort, afmæliskort o.s.frv. 

· geti beitt grunnreglum málfræði og stafsetningar við ritun texta

Áfangamarkmið við lok 10. bekkjar

Í viðmiðunarstundaskrá í almennum hluta aðalnámskrár grunnskóla frá desember 2006 er lágmarkskennslutími settur fram í þremur  tímabilum, þ.e. fyrir 1.–4. bekk, 5.–7. bekk og 8.–10. bekk. Skólar hafa svigrúm til að skipta lágmarkstímum á hverju námssviði milli ára innan hvers tímabils. Skal skipulag og skipting kennslutíma fyrir hvert námssvið birt í skólanámskrá. 
Hér á eftir fara námsmarkmið fyrir 8., 9. og 10. bekk. 
Námsmarkmið 8. bekkjar
Áfram verður byggt á reynslu og þekkingu nemenda og reynt að nýta hana og áhugamál nemenda sem mest við val á viðfangsefnum. Lögð er vaxandi áhersla á lestur og ritun. Lengri textar eru lesnir og a.m.k. ein skáldsaga sem er við hæfi nemenda. Nám í málfræði og stafsetningu byggist á þeirri þekkingu sem nemendur hafa fyrir. 
Gert er ráð fyrir að ritunarverkefni lengist og gerðar eru auknar kröfur til nemenda bæði hvað varðar innihald og orðaforða. Mikilvægt er að nemendur fái að tjá sig skriflega með eigin orðum í fjölbreyttum verkefnum eftir ólíkum leiðum.
Æskilegt er að nemendur fái þjálfun í að lesa og nota texta úr dagblöðum, tímaritum og af Netinu. Það er hægt að nýta upplýsingatæknina til að þjálfa alla færniþætti og mikilvægt að nemendur fái þjálfun í upplýsingaleit á norsku/sænsku. 

Eðlilegt er að samskiptamálið í kennslunni sé norska/sænska.

Nemandi
Hlustun 
· geti skilið tilkynningar, samtöl og frásagnir af ýmsu tagi um dagleg málefni

· geti fylgst með og haldið þræði þegar fjallað er um efni sem hann þekkir vel og hefur grunnorðaforða um

Lestur
· geti lesið texta í þeim tilgangi að finna ákveðnar upplýsingar (leitarlestur)
· geti lesið mismunandi textagerðir ætlaðar aldurshópi hans í Noregi/ Svíþjóð og skilið aðalatriði út frá samhengi textans (yfirlitslestur)
· geti lesið og skilið til hlítar texta sem tengjast efni sem hann hefur innsýn í 
· geti lesið skáldsögu sem skrifuð er fyrir hans aldurshóp 
Talað mál – samskipti
· geti talað eingöngu norsku/sænsku í kennslustundum
· geti tekið þátt í hlutverkaleikjum
· geti tekið þátt í samræðum og umræðum um almenn málefni sem hæfa aldri hans
· geti bjargað sér við óvæntar aðstæður með því að umorða ef orðaforða þrýtur 
· geti notað orðaforða sem fengist er við á eigin forsendum í nýju samhengi

Talað mál – frásögn

· geti sagt frá efni sem hann hefur þekkingu á eða hefur fengist við á norsku/sænsku
· geti tjáð skoðanir sínar og tilfinningar 
· geti sagt stutta sögu eða frásögn út frá minnispunktum eða myndum 
· geti flutt munnleg erindi um eigin verkefni eða annað efni óstuddur eða út frá minnispunktum
Ritun 
· geti skrifað samfellda texta frá eigin brjósti um efni sem hann hefur þekkingu á
· geti skrifað útdrætti og endursagnir úr munnlegu og skriflegu efni 
· geti skrifað skýr og greinileg fyrirmæli og leiðbeiningar um efni sem hann þekkir til
· geti skrifað sendibréf og tölvupóst til vina/ættingja í Noregi/Svíþjóð 
· hafi nægilegt vald á stafsetningu og málfræði til að geta skilað greinargóðum verkefnum
Námsmarkmið 9. bekkjar
Sem fyrr er unnið jöfnum höndum við alla þætti tungumálsins. Mikilvægt er að verkefnin séu þannig úr garði gerð að nemendur þurfi að leita lausna og að þeir skynji ólíkan tilgang með notkun málsins. Öll vinna við mál​notkun og málfræði á að tengjast markvisst vinnu með orðaforða og notkun færniþáttanna fjögurra.
Við lok skólaársins hafi nemendur öðlast betri innsýn í sögu og menningu Noregs/Svíþjóðar. Til að ná þessu markmiði má t.d. nota fjölmiðla, fræði- og bókmenntatexta og nemendasamskipti. Tungumál annarra norrænna landa eru kynnt fyrir nemendum svo að þeir átti sig á skyldleika þeirra og því gagni sem þeir hafa af námi sínu í norsku/sænsku í norrænu samhengi. Áhersla er lögð á notkun tölvu við upplýsingaleit og samskipti. 
Gert er ráð fyrir að nemendur lesi a.m.k. eina kjörbók við hæfi.
Nemandi
Hlustun 
· geti skilið talað mál í samtölum og rökræðum þegar fjallað er um málefni úr daglegu lífi hans eða viðfangsefni sem fengist er við í öðrum þáttum norsku-/sænskunámsins
· fylgi auðveldlega atburðarás í frásögn 
· geti skilið norskt/sænskt fræðsluefni miðað við aldur hans og þekkingu 

· geti skilið aðalatriði í fréttum í útvarpi og sjónvarpi, þar með talið veðurfréttir

· skilji og geti farið eftir nákvæmum fyrirmælum, t.d. leiðarlýsingum, upplýsingum, m.a. á símsvara og leiðbeiningum 

Lestur 
· geti við lestur fundið tilteknar upplýsingar á norsku/sænsku, t.d. á Netinu, í blöðum og uppflettiritum
· geti lesið sér til gagns fræðsluefni og blaðagreinar sem hæfa aldri hans

· geti skilið megininntak lengri texta, s.s. smásögur og skáldsögur ætlaðar aldri hans, með því að geta sér til um merkingu orða út frá samhengi 

· geti lesið texta á öðrum Norðurlandamálum sér til gagns og geti greint skyldleika málanna 

· skilji nákvæmlega helstu styttingar sem eru notaðar í ritmáli 

· geti skilið fyrirmæli, leiðbeiningar og stutta texta, t.d. ljóð, algeng orðtök og málshætti þar sem nákvæmnisskilnings er þörf 

· í norsku geti lesið texta bæði á bókmáli og nýnorsku 
Talað mál – samskipti

· geti átt í orðaskiptum við aðra og haldið samræðum gangandi í samræmi við helstu málvenjur
· geti notað orðaforða í efnisflokkum, sem fengist hefur verið við, á eigin forsendum í nýju samhengi 
Talað mál – frásögn

· geti flutt undirbúin, munnleg erindi um efni sem hann hefur þekkingu á og svarað spurningum áhorfenda í kjölfarið 
· geti endursagt stutta texta eða frásagnir með aðstoð minnispunkta eða hjálparorða 
· geti óundirbúinn sagt frá reynslu sinni og skoðunum
Ritun
· geti skrifað mismunandi textagerðir, hvort heldur sem um er að ræða skapandi skrif eða stýrð verkefni

· geti skrifað einfalda útgáfu af heimildaritgerð samkvæmt fyrirmælum

· geti beitt helstu reglum málfræði og réttritunar við ritun texta 

· geti tjáð skoðanir sínar og hugsanir á skýran og skipulegan hátt
Námsmarkmið 10. bekkjar
Sem fyrr er unnið jöfnum höndum við alla þætti tungumálsins. Lögð er rík áhersla á að auka og virkja orðaforða nemenda í tali og ritun.
Aukin áhersla er lögð á þjálfun í skriflegri málnotkun. Nemendur skrifa ólíka texta, stutta og lengri og fá nauðsynlega þjálfun í málfræði, réttritun og setningarfræði. Lögð er áhersla á að nemendur temji sér notkun orðabóka og annarra hjálpargagna. Lestur er notaður aðallega til að auka og þjálfa orðaforða og málskilning. Fylgst er með fréttum og atburðum líðandi stundar í Noregi/Svíþjóð og ýmsir miðlar notaðir til þess. 
Mikilvægt er að nemendur temji sér sjálfstæði í vinnubrögðum og séu meðvitaðir um hvernig þeir geti tekið framförum í málanáminu. Koma má til móts við áhugasvið nemenda, t.d. með því að láta þá vinna sjálfstætt eða í hópum að stærri verkefnum.

Miðað er við að norska/sænska sé ávallt töluð í kennslustundum.
Nemandi
Hlustun 
· skilji daglegt mál talað með eðlilegum hraða
· geti hlustað eftir tilteknum upplýsingum í samtölum, frásögnum og tilkynningum
· geti skilið innihald og boðskap ótextaðra kvikmynda
· skilji til fulls samtöl tveggja, tilkynningar og frásagnir þar sem notaður er orðaforði sem hann hefur vald á 
Lestur
· geti fyrirhafnarlaust lesið texta þar sem hann leitar eftir ákveðnum upplýsingum, t.d. úr blöðum, bókum og rafrænum texta
· geti haft upp á og lesið texta og nýtt sér efnið til áframhaldandi vinnu 
· geti lesið ólíkar tegundir bókmennta: ljóð, ritgerðir, smásögur o.fl. frá ýmsum tímum og skýrt frá meginþema textans
· geti notað orðabækur og önnur uppsláttarrit, bæði hefðbundin og á Netinu við lestur texta
Talað mál – samskipti
· geti notað orðaforða úr efnisflokkum, sem fengist hefur verið við, á eigin forsendum í nýju samhengi
· geti átt frumkvæði að og tekið þátt í samræðum eftir þörfum og áhuga
· geti tjáð hug sinn og skoðanir, fært rök fyrir máli sínu, brugðist við skoðunum annarra og verið þeim sammála eða ósammála með viðeigandi orðalagi
· geti tekið viðtal og leitað eftir nánari upplýsingum í kjölfar svars viðmælanda 
Talað mál – frásögn

· geti endursagt smásögu, blaðagrein, frásögn, samræður eða viðtöl og svarað spurningum út frá innihaldi
· geti sagt lipurlega frá ýmsu sem hann hefur áhuga á og haldið rökréttum þræði í frásögninni
· geti tjáð hugsun sína skýrt og skilmerkilega 
· geti flutt munnleg erindi um tiltekið efni, óstuddur eða út frá minnispunktum
Ritun 

· geti skrifað lengri samfelldan texta af lipurð og öryggi og beitt helstu reglum í málfræði og réttritun 
· geti nýtt sér hjálpargögn við ritun, svo sem orðabækur, málfræðibækur og önnur uppflettirit 
· geti hagað orðum sínum og málfari í samræmi við efni textans hverju sinni
· geti tjáð sig um nokkuð sérhæft efni í tengslum við þemu eða annað sem fengist hefur verið við
· geti fært rök með eða á móti tilteknu málefni á skipulegan hátt
· geti skrifað lengri samfelldan texta af lipurð og öryggi og beitt helstu reglum í málfræði, setningafræði og réttritun

Viðauki

Nám í ensku í 1.–3. bekk sem valkostur

Samkvæmt almennum hluta aðalnámskrár grunnskóla er gert ráð fyrir að nám í ensku hefjist í 4. bekk. Skólar hafa svigrúm til að skipta lágmarkstímum á hverju námssviði á milli ára innan hvers tímabils, þ.e. í 1.–4. bekk, 5.–7. bekk og 8.–10. bekk. 
Eftirfarandi leiðbeiningar eru settar fram um aðfaranám kjósi skóli að hefja enskukennslu fyrr en í 4. bekk. 

Líta má á nám í 1.–3. bekk sem inngang að tungumálanámi. Markmiðið er að byggja upp áhuga og jákvætt viðhorf til tungumálsins og skapa aðstæður sem örva nemendur til að nota málið á einfaldan hátt. Þá er mikilvægt að þeir séu öruggir og viti að það er eðlilegt að gera villur. 

Úthald og einbeiting ungra barna er takmörkuð og þess vegna er æskilegt að kennslan standi yfir í stuttan tíma í senn. Á móti kemur að ekki má líða langur tími á milli kennslustunda.
Hlustun 

Mikilvægt er fyrir unga nemendur að hlusta eftir hvernig enskt mál hljómar. Skilningurinn kemur með endurtekningum og kennarinn getur einnig notað myndefni og látbragð. Nemendur eiga snemma að geta farið að fylgja einföldum fyrirmælum kennarans.

Talað mál 

Smám saman þarf að hvetja nemendur til að spreyta sig á að segja eitthvað á ensku. Það er hægt að byrja á því að láta nemendur syngja og þylja saman barnagælur. Það er góð leið til að æfa framburð, áherslur og ítónun. Síðan koma alls konar tungumálaleikir, hreyfileikir og skapandi vinna til sögunnar. Æskilegt er að mál og athöfn fari saman eftir því sem við verður komið.

Lestur og ritun 
Í upphafi er við hæfi að kenna nemendum að nota algeng samskiptaorð. Börn á þessum aldri hafa gaman af orðum og það er hægt að láta þau leika sér með orð, tengja orð við myndir og í tengslum við það taka fyrir stafrófið. Það má jafnvel láta nemendur útbúa einfaldar myndaorðabækur. Það á vel við að tengja enskunámið við það sem nemendur eru að fást við í öðrum þáttum námsins.
Nám í dönsku í 5. og 6. bekk sem valkostur

Samkvæmt almennum hluta aðalnámskrár grunnskóla er gert ráð fyrir að nám í dönsku hefjist í 7. bekk. Skólar hafa svigrúm til að skipta lágmarkstímum á hverju námssviði á milli ára innan hvers tímabils, þ.e. í 1.–4. bekk, 5.–7. bekk og 8.–10. bekk.
Eftirfarandi leiðbeiningar eru settar fram um aðfaranám kjósi skóli að hefja dönskukennslu fyrr en í 7. bekk. 
Námsmarkmið 5. bekkjar
Náminu er ætlað að vekja athygli og áhuga nemenda á dönsku og gera þá færa um að skilja og nota nokkur einföld orð og setningar í samskiptum. 

Nemendur ættu að kynnast tungumálinu fyrst með því að hlusta og tala. Mikilvægt er að vinna markvisst að því að þjálfa orðaforða í tengslum við viðfangsefni og beita við það fjölbreyttum aðferðum. Meðal aðferða sem henta þessu aldursstigi eru tungumálaleikir, þrautir, spil, einfaldir söngvar, og margs konar orðaforðaverkefni. Heppilegt er að viðfangsefni séu stutt og hnitmiðuð og standi í nánum tengslum við nemendur sjálfa. Svo dæmi séu tekin gætu nemendur fengist við nöfn, aldur, fjölskyldumeðlimi, uppáhaldsliti og uppáhaldsmat. 

Hlustun 

Mikilvægt er að nemendur læri að hlusta á dönsku og geti greint einstök orð og afmarkaðar upplýsingar. Markmiðið er að þeir skilji stuttar setningar og fyrirmæli, enn fremur að þeir skilji til fullnustu einstök valin orð og setningar sem tengjast því sem fengist hefur verið við.
Talað mál 
Mikilvægt er að fá nemendur til að tala dönsku. Eðlilegt er að þeir geti með hjálp fyrirmynda heilsað og kvatt, spurt og svarað einföldum spurningum og haft eftir stök orð, stuttar setningar og söngva með einföldu orðalagi.

Lestur og ritun
Við lok þessa áfanga er eðlilegt að nemendur geti beitt lestri í tengslum við hlustun og tal. Markmiðið er að þeir geti lesið einstök orð og stuttar setningar. Samtímis ættu þeir að geta skrifað stök orð og einfaldar setningar eftir fyrirmynd.
Námsmarkmið 6. bekkjar
Í náminu er fengist á skapandi og skemmtilegan hátt við tungumálið og leitast við að koma til móts við getu hvers og eins. Nemendum er veitt nokkurt sjálfstæði varðandi val á verkefnum, þeir setja sér raunhæf markmið og meta eigin frammistöðu.

Mikilvægt er að nemendur fái tækifæri til að beita fjölbreyttum vinnuaðferðum við tungumálanámið, vinni verkefni í hópvinnu, paravinnu eða einstaklingsvinnu eftir því sem við á. Tungumálaleikir og margs konar þrautir, spil og söngvar hvetja nemendur til að vera virkir í málanáminu og efla færni sína í tungumálinu. Heppilegt er að viðfangsefni séu stutt og hnitmiðuð og standi í nánum tengslum við nemendur sjálfa.  Sem dæmi um viðfangsefni má nefna daglegar venjur, vikudaga, útlit, líkamann og neysluvörur. 

Hlustun

Mikilvægt er að nemendur læri að hlusta á dönsku og er markmiðið að þeir geti greint einstök orð og afmarkaðar upplýsingar. Unnið skal að því að þeir skilji stuttar setningar og fyrirmæli en samtímis að þeir skilji til fullnustu einstök valin orð og setningar sem tengjast því viðfangsefni sem fengist hefur verið við. Nemandinn á að geta fylgt eftir og sýnt fram á heildarskilning í stuttum einföldum samtölum milli tveggja aðila.
Talað mál 

Mikilvægt er að fá nemendur til að tala dönsku. Gott er að láta þá mynda stuttar setningar með einföldu orðalagi út frá viðfangsefnum sem fengist hefur verið við. Nemendur geta skipst á einföldum upplýsingum um undirbúið efni með aðstoð minnisorða og leyst samtalsæfingar sem byggjast á einföldu orðalagi. Nemendur geta þjálfað talmál með því að segja lítillega frá sjálfum sér, svo sem hvað þeir heita, hve gamlir þeir eru, hvaðan þeir koma og hvað þeim finnst gaman að gera.
Lestur og ritun
Við lok þessa áfanga er eðlilegt að nemendur geti beitt lestri í tengslum við hlustun og tal. Markmiðið er að þeir geti lesið stuttar setningar og einfalda texta. Samtímis ættu þeir að geta skrifað stök orð og einfaldar setningar eftir fyrirmynd.

Námsmat

Hafa ber í huga að námsmat endurspegli þau markmið og þær leiðir sem unnið hefur verið eftir. Fjölbreytt verkefnavinna nemenda ætti að liggja til grundvallar námsmati auk sjálfsmats og jafningjamats. Vettvangsathuganir, gátlistar, hlustunar- og samtalsæfingar auk orðaforðaverkefna eru heppilegar leiðir í námsmati í þessum áfanga en auk þess er mikilvægt að meta verkefnavinnu og virkni nemenda. Dagbókarfærslur og vettvangs​athuganir kennara eru einnig sjálfsagðar við námsmatið.
Nám í norsku/sænsku í 5. og 6. bekk sem valkostur

Samkvæmt almennum hluta aðalnámskrár grunnskóla frá desember 2006 er gert ráð fyrir að í 7. bekk hefjist nám í dönsku og þar með í norsku og sænsku. Skólar hafa svigrúm til að skipta lágmarkstímum á hverju námssviði á milli ára innan hvers tímabils, þ.e. í 1.–4. bekk, 5.–7. bekk og 8.–10. bekk. 
Eftirfarandi leiðbeiningar eru settar fram um aðfaranám kjósi skóli að hefja norsku-/sænskukennslu fyrr en í 7. bekk. 

Þar sem kennsla í norsku eða sænsku stendur einungis til boða nemendum, sem hafa ákveðna undirstöðukunnáttu í málinu, byggist aðfaranámið á að viðhalda og bæta við þá þekkingu sem nemandinn býr yfir.
Sú undirstöðukunnátta, sem nemandi þarf að hafa til að geta stundað nám í norsku eða sænsku, er að skilja allvel talaða norsku/sænsku, geta lesið og skilið einfalda norska/sænska texta miðað við sinn aldurshóp og geta gert sig skiljanlegan á töluðu norsku/sænsku máli. 

Í náminu er fengist á skapandi og skemmtilegan hátt við tungumálið og leitast við að koma til móts við getu hvers og eins. Nemendum er veitt nokkurt sjálfstæði varðandi val á verkefnum, þeir setja sér raunhæf markmið og meta eigin frammistöðu.

Mikilvægt er að nemendur fái tækifæri til að beita fjölbreyttum vinnuaðferðum við tungumálanámið, vinni verkefni í hópvinnu, paravinnu eða einstaklingsvinnu eftir því sem við á. Tungumálaleikir og margs konar þrautir, spil og söngvar hvetja nemendur til að vera virkir í málanáminu og efla færni sína í tungumálinu. Heppilegt er að viðfangsefni séu stutt og hnitmiðuð og standi í nánum tengslum við nemendur sjálfa.  Sem dæmi um viðfangsefni má nefna daglegar venjur, vikudaga, útlit, líkamann og neysluvörur. 

Hlustun og talað mál

Markmiðið er að viðhalda og auka málafærni nemenda með því að gefa þeim tækifæri til að nota málið reglulega í samskiptum við kennara og jafnaldra. Aðaláhersla er lögð á munnlega málnotkun og hlustunarskilning. 
Lestur og ritun
Mikil áhersla er lögð á að byggja ofan á kunnáttu og reynslu nemenda. Þeir nemendur, sem þegar eru læsir og skrifandi á málinu, fá viðfangsefni við hæfi. Unnið skal í nánu samstarfi við heimilin. Við val á verkefnum er leitast við að nýta þau tengsl sem nemandinn hefur við Noreg/Svíþjóð.
.
Námsmat

Hafa ber í huga að námsmat endurspegli þau markmið og þær leiðir sem unnið hefur verið eftir. Í námsmati skal tekið tillit til virkni og framfara hvers nemanda miðað við hans forsendur. 

Fjölbreytt verkefnavinna nemenda ætti að liggja til grundvallar námsmati, auk sjálfsmats og jafningjamats. Sjálfsmat er mikilvægur þáttur í námsmati, þannig öðlast nemandinn skilning á eigin getu og námsferli. Námsmat gæti t.d. byggst á matssamtali þar sem nemandi, kennari og foreldrar í sameiningu færu yfir afköst og virkni og næstu námsmarkmið. Nemandinn getur sýnt færni sína á margvíslegan hátt, t.d. með kynningu fyrir foreldra á verkefnum sem hann hefur unnið einn eða í samvinnu við aðra nemendur.
Auglýsing

um gildistöku aðalnámskrár grunnskóla
1. gr.

Með vísan til 29. og 30. gr. laga nr. 66/1995 um grunnskóla, með áorðnum breytingum, staðfestir menntamálaráðherra hér með að ný aðalnámskrá grunnskóla tekur gildi frá og með 1. ágúst 2007. Aðalnámskráin kemur til framkvæmda í skólum frá og með skólaárinu 2007-2008 eftir því sem við verður komið og skal að fullu vera komin til framkvæmda eigi síðar en að þremur árum liðnum frá gildistöku. Jafnframt fellur aðalnámskrá grunnskóla frá 24. febrúar 1999 úr gildi.

2. gr.

Aðalnámskrá grunnskóla er gefin út í þrettán hlutum og skiptist í almennan hluta aðalnámskrár og tólf greinahluta.

Í almennum hluta aðalnámskrár grunnskóla eru meðal annars tilgreindar kjarnagreinar, fjallað um uppeldishlutverk grunnskólans, meginstefnu í kennslu og kennsluskipan, meginmarkmið náms og kennslu og hlutfallslega skiptingu tíma milli námssviða og námsgreina. Almennur hluti aðalnámskrár grunnskóla er birtur sem fylgiskjal með auglýsingu þessari.

Í greinahlutum aðalnámskrár grunnskóla, sem eru tólf alls, er fjallað um markmið, inntak og skipulag náms á tilteknum námssviðum. Greinahlutarnir bera þessi heiti:

Erlend tungumál

Heimilisfræði

Hönnun og smíði

Íslenska

Íþróttir - líkams- og heilsurækt

Kristinfræði, siðfræði, trúarbragðafræði

Listgreinar

Lífsleikni

Náttúrufræði og umhverfismennt

Samfélagsgreinar

Stærðfræði

Upplýsinga- og tæknimennt.

Menntamálaráðuneytið gefur út greinahluta aðalnámskrár á tímabilinu janúar 2007 til ágúst 2007 og tilkynnir jafnóðum sveitarfélögum um útgáfu þeirra.

Menntamálaráðuneytinu 20. desember 2006

